Mubarak Majid raih anugerah luar negara
Oleh HANISAH SELAMAT

26 Jun 2022, 2:50 pm
PETALING JAYA – Selepas empat dekad dalam arena seni, Mubarak Majid meraih pengiktirafan luar negara apabila diangkat sebagai Pelakon Lelaki Terbaik di Motion Horse International Film Festival (MHIFF) yang berlangsung di India, baru-baru ini.
Mubarak, 66, berkata, kemenangan menerusi filem pendek, Coofie & Sexy Dress yang menyaksikannya membawakan watak bapa kepada seorang model sebagai hadiah atas keikhlasan dalam berkarya.
“Alhamdulillah, syukur atas kepercayaan ini. Sebenarnya saya pun baru dimaklumkan mengenai kemenangan ini daripada wakil produksi.
“Kemenangan ini sudah tentu sangat manis kerana selepas 40 tahun hasil kerja saya diiktiraf sekali gus membuatkan saya bangga apabila turut membawa nama Malaysia di luar negara.
“Bagi saya, setiap tanggungjawab yang diamanahkan, saya buat dengan bersungguh-sungguh tidak kira besar atau kecil watak diberikan.
“Kiranya, kemanisan yang saya kecapi hari ini adalah hadiah atas keikhlasan dalam menggalas setiap karakter yang diamanah penerbit, pengarah dan produksi.

“Sebelum ini saya pernah dicalonkan dalam pelbagai acara anugerah, tetapi hanya mampu cecah tahap finalis,” katanya kepada Kosmo! Online.
Jauh di sudut hati pelakon senior yang sudah membintangi lebih 100 drama itu, tidak pernah timbul sesalan sejak aktif dalam arena lakonan seawal tahun 1980-an.
Malah katanya, sepanjang tempoh ini bukan pengiktirafan yang dikejar sebaliknya dia yakin andai sudah tiba masanya rezeki tidak mungkin tersilap alamat.
“Memang kita nampak dalam sesetengah acara, pemenang pilihan adalah pelakon yang lebih baharu tetapi tidaklah saya berkecil hati.
“Saya percaya semua ini bergantung pada rezeki. Kalau orang lain menang, kita pun patut tumpang gembira melihat kejayaannya.
“Janji Allah itu pasti. Sekarang giliran saya pula dapat penghargaan. Malah ini juga membuktikan ramai lagi rakan seperjuangan lain punya peluang sama,” katanya lagi.
Coofie & Sexy Dress terbitan Buffalo Orange Pictures Sdn. Bhd. meraih pujian pengkritik filem luar negara turut membariskan Shil Elsa dan Syafiq Dharma.
Filem berkenaan berkisar kesempitan hidup sebuah keluarga keluarga disebabkan keadaan isteri yang sakit hingga anak gadis mereka terpaksa bekerja sebagai model demi mencari wang.
“Si bapa salah sangka dan menganggap anaknya melakukan kerja tak elok sedangkan hakikatnya rupa-rupanya dia mencari wang untuk biaya perubatan emaknya,” katanya mengenai filem yang boleh diikuti menerusi YouTube.
Sementara itu, Mubarak turut berbesar hati apabila meraih pengiktirafan Sijil Kemahiran Malaysia Badan Peneraju Seni Budaya daripada Menteri Pelancongan Seni dan Budaya, Datuk Sri Nancy Shukri atas sumbangan terhadap industri seni.
Pengiktirafan tersebut diterima di Majlis Konvokesyen Badan Peneraju Seni Budaya anjuran Kementerian Pelancongan, Seni dan Budaya (MOTAC), melalui Jabatan Kebudayaan dan Kesenian Negara (JKKN), di Putrajaya, kelmarin.
Antara selebriti yang turut diraikan dalam acara sama adalah Datuk Syafinaz Selamat, Misha Omar, Jaclyn Victor, Amran Nasaruddin serta Zuhairi Ibrahim. – KOSMO! ONLINE


‘Know know got fiance’, Sharifah Amani bertunang?
Oleh NUR EMIRA SAIZALI

26 Jun 2022, 3:30 pm
PETALING JAYA – Pelakon Sharifah Amani berkongsi berita gembira dirinya kini sudah bergelar tunangan orang.
Amani atau nama sebenarnya, Sharifah Amani Syed Zainal Rashid Al-Yahya menerusi satu hantaran terbaharu Instagram memaklumkan perkara tersebut.
Bersama pengumuman mengejutkan berkenaan, pelakon filem Sepet itu berkongsi sekeping foto memaparkan jari manis kirinya menyarung sebentuk cincin merisik dengan kapsyen berbunyi: “Know know got fiance (tahu tahu dah ada tunang).
“Syukur Alhamdulillah. One step closer, till when when (satu langkah ke hadapan, sampai bila-bila).”
Bagaimanapun, belum dapat dipastikan identiti lelaki yang mengikat tali pertunangan dengan Amani, 37.
Usaha Kosmo! untuk mendapatkan perkongsian lanjut daripada aktres itu masih belum berbalas apabila apabila panggilan telefon dan pesanan WhatsApps tidak dijawab.

Menjengah ruangan komen Instagram wanita yang mesra dengan panggilan Nani itu, ramai dalam kalangan rakan selebriti yang berkongsi rasa bahagia seraya merakamkan ucapan tahniah terhadap dirinya.
“Nak nyanyi nanti untuk anda dan Encik Laju,” coret penyanyi, Naim Daniel.
“Alhamdulillah, sangat gembira untuk anda berdua,” tulis pelakon yang juga Ahli Dewan Undangan Negeri (ADUN) Rim, Datuk Dira Abu Zahar.
Terdahulu, biarpun tidak pernah berkongsi wajah gerangan lelaki yang berjaya mencuri hatinya, Amani acap kali memberi bayangan hatinya sudah dimiliki apabila berkongsi hantaran status berbaur romantis menerusi Instagram.
Februari lalu, Pelakon Wanita Terbaik di Festival Filem Malaysia ke-19 (FFM19) itu membuat ucapan hari lahir kepada seseorang tanpa menunjukkan wajahnya dalam sekeping foto menunjukkan tangan sedang digenggam erat.
Bersama perkongsian terbabit, Amani turut menyertakan kapsyen berbunyi: “I love you.” – KOSMO! ONLINE


Kluster ILI terkawal, ibu bapa tak perlu risau – KJ
Oleh NOR AINNA HAMZAH

26 Jun 2022, 2:47 pm
REMBAU – Golongan ibu bapa dinasihatkan untuk tidak perlu risau mahupun bimbang berikutan terdapat pengesanan beberapa kluster Influenza-Like-Illness (ILI) di sekolah berasrama.
Menteri Kesihatan, Khairy Jamaluddin Abu Bakar berkata, kesemua kes berada dalam keadaan terkawal dan hanya memerlukan pemantauan serta pengasingan sahaja.
Malah menurutnya, pihak Pejabat Kesihatan Daerah (PKD) akan membuat penilaian risiko sekiranya wujud keperluan untuk proses penutupan mana-mana sekolah atau institusi pendidikan.
“Kita serah kepada PKD untuk buat penilaian risiko. Untuk apa sahaja penyakit berjangkit jika sudah sampai ke satu tahap yang dirisaukan langkah-langkah berkenaan akan diambil. Ibu bapa tak perlu risau. Hanya kes yang memerlukan pemantauan dan pengasingan sahaja.
“Kes bertambah dari masa ke masa terutamanya bila dah tiada Perintah Kawalan Pergerakan (PKP), bila kita dah kurangkan langkah-langkah kesihatan awam seperti penjarakkan fizikal,” katanya kepada pemberita selepas menghadiri Program Saringan Kesihatan Peka B40, di Dewan UITM, Rembau, hari ini.
Terdahulu, satu kluster Penyakit Seperti Influenza (ILI) dikesan di sebuah sekolah berasrama penuh (SBP) di daerah Gombak.

Pengarah Kesihatan Selangor, Datuk Dr Sha’ari Ngadiman, berkata kluster itu mula dikesan di sekolah terbabit pada 19 Jun lalu apabila Pejabat Kesihatan Daerah (PKD) Gombak menerima notifikasi kes pertama daripada fasiliti kesihatan swasta mengenai kejadian seorang pelajar didapati positif Influenza A.
Kemudiannya, di negeri yang sama, satu kluster ILI baharu membabitkan sekolah menengah berasrama di daerah Petaling turut dikesan. Kluster itu mula dikesan pada 21 Jun lalu selepas 110 pelajar mengalami gejala demam, batuk, selesema, dan sakit tekak.
Ini diikuti kes terbaharu, Jabatan Kesihatan Negeri (JKN) Perak mengesahkan satu kes kluster ILI di Sekolah Tuanku Abdul Rahman (STAR), Ipoh membabitkan tiga kes setakat Selasa lalu. – KOSMO! ONLINE


Nikki Palikat, Audi Mok sudah bercerai
Oleh KOSMO!

26 Jun 2022, 2:46 pm
PETALING JAYA – Penyanyi terkenal Nikki Palikat mengesahkan sudah bercerai dengan komposer popular Audi Mok ketika dalam tempoh pandemik baru-baru ini.
Nikki atau nama sebenarnya Nicolette Louisa Palikat, 36, dalam satu temu bual program hiburan memberitahu perceraian tersebut diambil atas persetujuan bersama dan tiada niat untuk menyembunyikannya daripada pengetahuan umum.
Kongsinya, walaupun sudah tidak lagi bergelar suami isteri, hubungan mereka masih kekal baik sebagai kawan.
“Bukan senang saya nak cerita tentang perkara ini. Sebenarnya saya sudah bercerai dalam tempoh pandemik.
“Pada waktu itu ada satu kesedaran bahawa lebih baik begini sahaja dan kekal sebagai kawan. Hubungan kami ketika ini lebih baik daripada ketika berkahwin,” katanya.
Tambahnya yang terkenal menerusi lagu Caramu, cerita perceraian tersebut didiamkan daripada umum kerana memerlukan masa untuk menerima takdir hidupnya.

Akuinya lagi, perpisahan yang terjadi juga bukan disebabkan kehadiran orang ketiga antara mereka.
“Saya tak mahu cerita lagi benda ini bukan kerana nak sorok tetapi saya cuma perlukan masa untuk menerima perkara yang sangat menyakitkan.
“Kami bercerai bukan kerana orang ketiga tetapi sedar tiada keserasian. Hubungan kami sebagai kawan sangat bagus,” ujarnya lagi.
Sementara itu, bekas peserta Gegar Vaganza musim kelapan itu memberitahu dia bersyukur kerana anaknya, Liam Mok, 11, menerima perceraian ibu bapanya dengan baik.
“Paling saya risaukan ketika itu ialah keadaan anak dan saya cuba juga nak pulihkan rumah tangga.
“Namun, kadang-kadang apa yang diusahakan itu, saya sedar yang lebih baik kekal sebagai kawan. Bila teringatkan anak memang sakit sebab selama ini saya pendam segala kesedihan.
“Akhirnya saya beritahu anak saya sendiri dan dia terima perkara ini. Pada ketika itu saya rasa lega dan perasaan itu saya ingat sampai sekarang,” kongsinya.
Sebagai info, Nikki dan Audi atau nama sebenarnya Audi Mok Chuang Yew mendirikan rumah tangga sekitar tahun 2009.
Hasil perkahwinan, pasangan tersebut dikurniakan seorang anak lelaki, Liam pada 27 Oktober 2010. – KOSMO! ONLINE


Dua beranak rentung dalam banglo tiga tingkat
26 Jun 2022, 2:18 pm
KUALA LUMPUR – Dua beranak rentung setelah rumah banglo tiga tingkat di Tiara Villa, Jalan Sekutu 4, Taman Gembira, dekat sini terbakar pagi tadi.
Komander Operasi Bomba Kuala Lumpur, PBK II Musa Abdullah berkata, Pusat Gerakan Operasi Bomba Kuala Lumpur menerima panggilan kecemasan pada pukul 6.22 pagi.
“Seramai 35 anggota dan pegawai dari Balai Bomba dan Penyelamat (BBP) Seputeh, Hang Tuah, Sri Petaling dan Pantai dikejarkan ke lokasi kejadian.
“Sebaik tiba di tempat kejadian pukul 6.32 pagi didapati api sedang marak membakar sebuah rumah banglo tiga tingkat,” ujarnya dalam kenyataan hari ini.
Menurutnya, terdapat empat orang individu terdiri daripada dua wanita dan dua lelaki terperangkap di dalam rumah berkenaan.
“Dua mangsa yang merupakan ibu dan anak perempuan berusia 62 dan 31 tahun ditemui rentung.

“Manakala dua lagi penghuni lelaki dipercayai bapa dan anak cedera dan dikejarkan ke Hospital Kuala Lumpur (HKL) untuk rawatan lanjut,” katanya.
Ujar beliau, dengan kepantasan anggota bomba membuat pemadaman mengunakan kaedah pemadaman secara ‘offensive firefigthing’ dapat mengawal kebakaran daripada merebak ke rumah bersebelahan.
“Kebakaran berjaya dikawal pada pukul 6.54 pagi dan didapati tingkat satu rumah berkenaan 100 peratus terbakar manakala tingkat dua pula 50 peratus,” katanya.
Tambahnya lagi, punca kebakaran dan anggaran kerugian masih dalam siasatan. – KOSMO! ONLINE


Angkara berebut parkir, dua sekawan cedera diserang
26 Jun 2022, 2:39 pm
PETALING JAYA – Berebut parkir dipercayai punca dua sekawan cedera selepas diserang tiga beranak di hadapan sebuah premis di Damansara Utama, di sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan daripada mangsa yang mendakwa diserang dua lelaki dan seorang wanita tempatan.
“Kejadian dipercayai berlaku pukul 1.10 tengah hari ketika pengadu (pemilik premis) meletakkan kereta jenis Toyota Vios di lot parkir hadapan kedainya.
“Secara tiba-tiba seorang lelaki menjerit memanggil dan berlaku pertengkaran mulut antara mereka. Isteri lelaki itu memarahi dan membaling telur ke arah mangsa serta rakannya.
“Tidak lama kemudian datang pula anak lelaki pasangan itu memarahi mangsa dan rakannya sambil memegang tukul besi serta mengugut untuk merosakkan kereta mangsa,” katanya dalam kenyataan hari ini.
Menurutnya, telah berlaku pergelutan antara kelima-lima individu menyebabkan mangsa dan rakannya mengalami kecederaan.

“Semasa pergelutan berlaku, anak pasangan itu yang berusia 31 tahun disyaki turut memegang pisau pemotong daging dan alat pemadam api,” katanya.
Jelas beliau, susulan insiden itu, pihaknya menahan lelaki tersebut pada pukul 4.30 petang dan merampas tukul besi, pisau dan alat pemadam api yang dipercayai digunakan semasa kejadian.
Tambahnya, hasil siasatan mendapati punca kejadian adalah disebabkan perebutan lot parkir. Kes disiasat mengikut Seksyen 324/506 Kanun Keseksaan. – KOSMO! ONLINE


Selera eksotik rakyat Eropah ancam katak
Oleh KOSMO!

26 Jun 2022, 2:00 pm
PARIS – Aktivis-aktivis hidupan liar memberi amaran bahawa selera eksotik rakyat Eropah yang gemar makan kaki katak menyebabkan populasi amfibia berkenaan  di Benua Asia dan rantau Eropah Timur diancam kepupusan, lapor laman berita Wionews kelmarin.
Kaki katak  adalah hidangan istimewa yang popular di Perancis tetapi negara-negara  Eropah lain turut menyukai makanan itu. Kaki katak biasanya dimasak bersama daun pasli, bawang putih dan mentega.
Menurut pertubuhan bukan bermotifkan keuntungan Jerman, Pro Wildlife dan badan bukan kerajaan (NGO)  Perancis, Robin des Bois, anggota badan daripada 200 juta ekor katak diimport ke negara-negara  blok Eropah setiap tahun atau bersamaan 4,070 tan kaki katak.
Menurut data tersebut, Jerman membelanjakan AS$89 juta (RM394 juta)  untuk import katak pada  tahun 2020, iaitu dua kali ganda lebih besar berbanding Perancis.
Sementara itu, Perancis mengimport katak bernilai AS$40 juta (RM176 juta)  pada tahun yang sama.
Perkembangan itu menyaksikan Eropah muncul sebagai peminat terbesar kaki katak di dunia terutamanya spesies katak berbadan besar seperti katak Asia Timur dan katak pemakan ketam. – Agensi


240 pengedar dadah di Kelantan dicekup dalam tempoh 6 hari
Oleh ROHANA MOHD. NAWI

26 Jun 2022, 2:26 pm
KOTA BHARU – Polis Kelantan menahan seramai 240 lelaki yang disyaki pengedar dan merampas pelbagai jenis dadah bernilai lebih RM98,000 sepanjang tempoh enam hari Ops Tapis di negeri ini yang berakhir semalam.
Selain rampasan dadah, polis turut menyita barangan milik kesemua pengedar dadah yang dianggarkan bernilai RM57,000 yang turut dipercayai hasil daripada kegiatan pengedaran bahan tersebut.
Pemangku Ketua Polis Kelantan, Datuk Muhamad Zaki Harun berkata, dalam tangkapan terbaharu dalam Ops Tapis, polis menahan seorang lelaki berusia 27 tahun semasa berada di sebuah pangkin kayu di Kampung Bendang Pulau, Palekbang dekat Tumpat kira-kira pukul 10.30 malam tadi.
Menurutnya, suspek dipercayai merupakan pengedar dadah berada seorang diri di lokasi tersebut dengan sebuah kotak besi bersamanya.
“Polis terus menjalankan serbuan sebelum mendapati sebanyak 194 biji pil kuda berada di dalam kotak tersebut.
“Pemeriksaan lanjut di kawasan pangkin itu turut menjumpai satu bungkusan plastik di atas tanah yang mengandungi sebanyak 2,800 pil kuda, 3.7 gram syabu dan 500 mililiter air ketum,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Muhamad Zaki, kesemua rampasan dadah dan air ketum itu dianggarkan bernilai RM30,200 selain polis turut menyita sebuah kereta jenis Honda Jazz dipercayai milik suspek.
Dalam perkembangan berasingan, katanya, pegawai dan anggota Batalion 8 Pasukan Gerakan Am (PGA) menahan seorang pemandu lori yang disyaki cuba menyeludup sebanyak 700 kilogram daun ketum ke Thailand semalam di Lalang Pepuyu dekat Tanah Merah kira-kira pukul 10.15 pagi semalam.
“Pemeriksaan di bahagian belakang yang ditutup dengan kanvas telah menjumpai sebanyak 70 bungkusan plastik hitam yang setiap satu bungkusan mengandungi 10 kilogram ketum.
“Siasatan mendapati, kesemua daun ketum itu bernilai RM51,200,” katanya.
Tambah Muhamad Zaki, kedua-dua suspek reman selama tujuh hari bermula hari ini dan kes dadah disiasat mengikut Seksyen 39B Akta Dadah Berbahaya 1952 manakala Seksyen 30(3) Akta Racun 1952 bagi kes rampasan ketum. – KOSMO! ONLINE


Raja Abdullah sokong penubuhan NATO Asia Barat
Oleh KOSMO!

26 Jun 2022, 1:00 pm
LONDON – Pemerintah Jordan, Raja Abdullah II menyatakan sokongan berhubung idea penubuhan pakatan ketenteraan Asia Barat berdasarkan model Pertubuhan Perjanjian Atlantik Utara (NATO), lapor akhbar Arab News kelmarin,
Bercakap kepada wartawan saluran CNBC, Hadley Gamble, baginda berkata, pakatan tersebut boleh berhasil dengan penyertaan negara-negara sehaluan  tetapi misinya perlu jelas dari awal lagi.
“Saya mahu melihat lebih banyak negara di kawasan ini (Asia Barat) menyertai pakatan tersebut. Saya akan menjadi antara yang pertama menyokong NATO Asia Barat.
“Misi pakatan tersebut perlu  amat jelas,” katanya.
Menurut Raja Abdullah , baginda melihat negaranya sebagai ‘rakan kongsi’ NATO. Ini kerana  Jordan pernah bekerjasama dengan pakatan berkenaan dan tenteranya turut berganding bahu dengan pasukan NATO pada masa lalu.
Selain kerjasama di bidang keselamatan dan ketenteraan, pakatan sedemikian  boleh membantu menangani cabaran berpunca daripada pencerobohan Rusia ke atas Ukraine, terutamanya berkaitan harga tenaga dan komoditi.

“Kita semua boleh membantu antara satu sama lain. Saya  fikir ia sangat luar biasa untuk rantau ini,” jelasnya.
Raja Abdullah juga membincangkan ancaman Iran terhadap keselamatan Asia Barat dan krisis Israel-Palestin yang berpotensi mengganggu pelan pembangunan rantau itu.
“Jika mereka (Israel dan Palestin) tidak bercakap antara satu sama lain, itu mewujudkan rasa tidak selamat dan ketidakstabilan di rantau ini yang akan menjejaskan projek serantau.
“Tiada siapa yang mahukan perang, tiada siapa mahu konflik,” kata baginda. – Agensi


Tidak mungkin harga siling ayam baharu RM15 sekilogram
Oleh MOHD AZLI ADLAN

26 Jun 2022, 2:23 pm
HULU TERENGGANU – Kerajaan memberi jaminan harga siling ayam baharu yang akan berkuat kuasa 1 Julai ini tidak akan mencapai RM15 sekilogram.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, penentuan harga siling baharu itu akan dilakukan berdasarkan prinsip menang-menang bagi pihak pengguna dan pemain industri ayam.
Beliau berkata, sekiranya sistem pengapungan diteruskan, harga ayam yang dicadangkan pemain industri antara RM11 hingga RM15 sekilogram.
“Begitupun, berdasarkan konsep penawaran dan permintaan, kalau jual mahal sangat, barang (ayam) itu mungkin tidak laku.
“Sehubungan itu, saya boleh beri jaminan harga (siling baharu) ayam tidak akan sampai RM15 sekilogram,” katanya ketika ditemui di sini hari ini.
Rosol berkata, berdasarkan advokasi dengan pemain industri baru-baru ini, harga siling baharu ayam diramal berada di bawah RM11 sekilogram.

Beliau berkata, kenaikan berbanding harga siling lama, RM8.90 sekilogram tersebut tidak dapat dielakkan berikutan pemain industri tidak mampu lagi menanggung kos dedak, pengangkutan dan tukar wang asing. – KOSMO! ONLINE


Tsunami filem Melayu, Mat Kilau raih RM3 juta kutipan
Oleh MOHD. HAIKAL ISA

26 Jun 2022, 2:00 pm
PETALING JAYA – Filem epik Melayu arahan pengarah Syamsul Yusof, Mat Kilau Kebangkitan Pahlawan terus melakar sejarah tersendiri apabila meraih kutipan panggung hampir RM3 juta selepas dua hari tayangan.
Syamsul atau nama sebenarnya, Mohd. Syamsul Mohd. Yusof menzahirkan keterujaan apabila filem terbitan Kembara Studio dengan kerjasama Skop Productions tersebut terus mencipta magis di panggung biarpun diberi saingan hebat filem luar negara termasuk dari Hollywood.
“Alhamdulillah untuk segala-galanya. Filem Melayu kita berjaya mengenepikan filem luar dan Hollywood antarabangsa. Dengan itu, kita harus berbangga.
“Tahniah buat semua pasukan produksi saya. Kun Fayakun, tsunami filem Melayu,” coretnya menerusi hantaran status terbaharu dalam Instagram.
Pada hari kedua tayangan, filem yang menelan menelan kos belanja RM8 juta tersebut menambah kutipan pawagam sebanyak RM1.8 juta.
Terdahulu, filem yang diterajui barisan pelakon hebat seperti Datuk Adi Putra, Wan Hanafi Su, Fattah Amin dan Beto Kusyairy itu meraih kutipan luar biasa di pawagam tempatan iaitu RM1 juta hanya pada hari pertama tayangan.

Sehingga kini, Mat Kilau Kebangkitan Pahlawan kekal unggul di tangga pertama carta filem pecah panggung GSC mengatasi karya-karya luar negara seperti Top Gun Maverick, The Black Phone, Elvis dan Vikram. – KOSMO! ONLINE


Suri rumah maut, jatuh tersembam dari motosikal berkuasa tinggi
Oleh MUHAMMAD AYMAN GHAFFA

26 Jun 2022, 2:14 pm
TANAH MERAH – Seorang suri rumah maut selepas motosikal berkuasa tinggi yang ditunggang suaminya terbabas akibat mengelak sebuah kereta semasa tiba di lampu isyarat di Kilometer 80.5 Jalan Kota Bharu-Machang-Jeli dekat Jabatan Pengangkutan Jalan, Bukit Bunga di sini semalam.
Mangsa, Sharipah Saad,48, dan suaminya, Asmiran Dahari,50, dipercayai sedang dalam perjalanan menuju ke acara Terengganu Bike Week di Pantai Batu Burok, Terengganu sebelum mereka terlibat nahas tersebut kira-kira pukul 11.30 pagi itu.
Ketua Polis Daerah Tanah Merah, Superintendan Wan Zulfikri Wan Othman berkata, siasatan awal mendapati, Asmiran yang merupakan pemandu bas membonceng mangsa dengan menunggang motosikal jenis Kawasaki GTR 1400 dari Bayan Lepas, Pulau Pinang menuju ke Kuala Terengganu.
Motosikal berkuasa tinggi jenis Kawasaki GTR 1400 yang dinaiki mangsa dan suaminya dari Pulau Pinang ke ke acara Terengganu Bike Week di Pantai Batu Burok, Terengganu semalam. FOTO: IHSAN POLIS
Menurutnya, semasa tiba di lokasi kejadian, sebuah kereta yang berada di depan motosikal pasangan suami isteri itu dipercayai telah membrek semasa tiba di lampu isyarat.
“Insiden itu menyebabkan Asmiran mengelak kereta tersebut sebelum motosikal yang ditunggangnya terbabas ke bahu kiri jalan.
“Mangsa dipercayai telah jatuh dari motosikal sebelum mukanya tersembam ke atas permukaan jalan,” katanya dalam satu kenyataan hari ini.

Menurut Wan Zulfikri, pasangan suami isteri itu mengalami kecederaan dan mereka dibawa ke Hospital Jeli dekat sini sebelum Sharipah disahkan meninggal dunia semasa menerima rawatan di hospital berkenaan kira-kira tiga jam selepas kejadian.
Katanya, siasatan awal turut mendapati, kemalangan tersebut berpunca daripada kegagalan penunggang motosikal berkuasa tinggi itu untuk menjaga jarak pemanduan sehingga menyebabkan hilang kawalan.
Tambahnya, siasatan lanjut masih dijalankan dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Suri rumah dapat kambing sempena Mesyuarat Agung PIBG
Oleh ALWANI ZAFIRAH

26 Jun 2022, 2:34 pm
PETALING JAYA – Suri rumah, Sarimah Abdul Aziz, 53, menganggap dirinya bertuah apabila membawa pulang hadiah cabutan bertuah berupa seekor kambing sempena Mesyuarat Agung Persatuan Ibu Bapa dan Guru (PIBG) Ke-12 di Sekolah Menengah Kebangsaan (SMK) Bandar Behrang 2020 semalam.
Hadiah kambing jantan berharga RM1,000 itu diberikan sebagai kelainan serta inisiatif pihak PIBG dan sekolah untuk menarik lebih ramai ibu bapa hadir ke mesyuarat tersebut.
Menurut Sarimah, dia tidak menyangka namanya diumumkan sebagai penerima hadiah kambing dalam sesi cabutan bertuah berkenaan.
Kambing jantan yang dimenangi Sarimah semalam.
Majlis penyampaian hadiah itu disampaikan Timbalan Menteri Pendidikan I, Datuk Dr. Mah Hang Soon dan turut hadir, Timbalan Pegawai Pendidikan Daerah (PPD) Daerah Muallim, Saipol Bahrin Sulaiman, Yang Di Pertua (YDP) PIBG SMKBB2020, Prof. Madya Dr. Ghazali Din serta Pengetua SMKBB2020, Mohd. Sabry Deraman.
Sementara itu, Hang Soon dalam ucapan perasmiannya berkata, PIBG berperanan penting membantu pihak sekolah dalam melahirkan pelajar yang berbakat dan bersahsiah selain cemerlang akademik.
Beliau menganggap pendekatan menarik dan unik menghadiahkan kambing untuk cabutan bertuah membuktikan kreativiti PIBG.

Dalam masa sama, beliau turut menggalakkan pihak sekolah menerusi PIBG melaksanakan pelbagai program yang menjurus kepada budaya membaca.
“Saya menggalakkan sekolah menerusi PIBG bersama PPD melaksanakan program yang menggalakkan budaya membaca selain mengesan potensi diri setiap pelajar,” katanya.
“Ibu bapa agar disarankan meluangkan masa 30 minit setiap hari mengulangkaji pelajaran bersama anak masing- masing,” ujarnya. – KOSMO! ONLINE


Amelia Henderson nafi langgar kontrak A. Aida
Oleh MOHD. HAIKAL ISA

26 Jun 2022, 1:05 pm
PETALING JAYA – “Saya faham kontrak dan saya tidak langgar.”
Demikian penegasan dalam video yang dimuat naik pelakon Amelia Henderson atau nama sebenarnya, Amelia Thripura Henderson sekali gus menafikan dakwaan penerbit, Datuk A. Aida dirinya melanggar kontrak penggambaran sebuah drama berjudul Sekali Lagi Cinta Kembali.
Menerusi video yang dikongsi dalam Instagram berdurasi lebih lapan minit tersebut, Amelia, 27, turut memberitahu bahawa tuduhan yang dilemparkan terhadapnya oleh individu terbabit adalah tidak benar sama sekali.
“Tanpa prejudis kepada hak, saya ingin menyatakan yang tuduhan-tuduhan dilemparkan terhadap saya adalah sama sekali tidak berasas dan tidak benar.
“Saya terkejut sebab saya percaya perkara ini boleh diselesaikan secara tertutup tanpa melibatkan media ataupun audiens. I understand the contract but I did not breach it (saya faham kontrak dan saya tidak melanggarnya),” kata pelakon filem J2: J Retribusi itu.
Dalam video yang dikongsi, Amelia turut memberi penjelasan tentang rentetan atau kronologi produksi drama berkenaan yang ditangguh atau tidak mengikut jadual tarikh sebetulnya seperti dijanjikan pihak terlibat.

“Kita tandatangan kontrak pada Februari dan sepatutnya (penggambaran) berlaku pada 20 Mei hingga 17 Ogos. Apabila ‘sign’ kontrak, saya belum dapat skrip penuh atau sebarang tarikh muktamad.
“Pada Mei, penggambaran belum mula lagi, skrip belum dapat dan kita semua tertunggu-tunggu bila kita boleh mulakan produksi ini disebabkan penangguhan skrip.
“Sungguhpun begitu, disebabkan saya dah buat keputusan untuk tandatangan kontrak ini, saya bersedia untuk memberikan kerjasama dan komitmen yang sepenuhnya,” ujarnya.
Bagaimanapun, menurut Amelia lagi, tidak berlaku pembacaan skrip seperti sewajarnya dan watak yang dijanjikan dalam kontrak tidaklah seperti yang digambarkannya.
“Saya diberitahu watak dipegang adalah tentang wanita yang kuat namun apabila terima skrip sebaliknya yang berlaku. Jalan cerita drama tersebut membuatkan saya tertekan dan risau.
“Tanggungjawab saya adalah untuk memberikan teladan baik kepada penonton. Bagaimanapun, apabila baca skrip, bertentangan dengan prinsip dan saya tak boleh menerimanya. Lebih teruk, tak sama seperti apa yang digambarkan pada awalnya.
“Sebagai seorang wanita, saya tak boleh menjiwai watak ini dan bukanlah apa yang telah saya persetujui. Begitu juga dengan tarikh-tarikh diberikan dan juga banyak isu lain yang saya tak boleh rangkumkan dalam video ini.
“Apabila saya diletakkan dalam satu posisi yang saya kena melakukan karakter yang secara asasnya akan merosakkan audiens atau ajar audiens di luar sana, atau buat mereka fikir sesuatu yang saya tak sokong, itu bukanlah sesuatu yang saya boleh buat,” katanya.
Terdahulu, Kosmo! Online melaporkan A. Aida menyifatkan tindakan Amelia Henderson dan seorang lagi pelakon, Idris Khan menarik diri pada saat akhir dari penggambaran drama terbitannya sebagai sangat tidak profesional dan mengarut.
Aida berkata, dia akan mengambil tindakan tegas memfailkan saman terhadap mereka kerana melanggar kontrak penggambaran drama terbitan A Aida Production berjudul Sekali Lagi Cinta Kembali dengan menarik diri pada saat-saat akhir. – KOSMO! ONLINE


Disney didakwa mohon maaf kepada Johnny Depp
Oleh KOSMO!

27 Jun 2022, 9:30 pm
BANDAR RAYA NEW YORK – Pelakon terkenal Hollywood, Johnny Depp didakwa menerima permohonan maaf daripada syarikat Disney bersama  tawaran berjumlah AS$301 juta (RM1.3 bilion) untuk kembali berlakon sebagai Jack Sparrow dalam francais filem Pirates of the Caribbean.
Menurut majalah India Today, kerjaya lakonan  Depp sebelum ini terjejas susulan kes saman fitnah oleh bekas isterinya, Amber Heard. Depp tidak lagi  menerima tawaran berlakon dalam filem Hollywood selepas itu.
Filem seperti Fantastic Beast 3 dan Pirates of the Caribbean turut menggugurkan nama Depp. Bagaimanapun,  para peminat pelakon itu baru-baru ini menggesa agar Disney membuat permohonan maaf kepada Depp.
“Saya tahu bahawa ada syarikat menghantar bakul hadiah beserta surat yang menyentuh perasaan, namun tidak pasti bagaimana ia diterima oleh Depp.
“Apa yang boleh saya katakan adalah Disney telah menghasilkan draf untuk sebuah filem mengenai Jack Sparrow, jadi mereka amat berharap Depp dapat memaafkan mereka dan kembali kepada watak ikonik itu,” kata satu sumber rapat kepada laman gosip hiburan  Poptopic.com.
Bagaimanapun, tiada pengesahan rasmi mengenai perkara tersebut daripada pihak Depp atau pengurusannya, manakala artikel tersebut juga dikatakan agak sukar untuk dipercayai.

Depp sebelum ini pernah mengeluarkan kenyataan bahawa dia tidak akan kembali berlakon sebagai Jack Sparrow dalam francais Pirates of the Caribbean meskipun dibayar dengan sejumlah wang yang banyak. – Agensi


Cadangan harga siling ayam akan dibawa ke Mesyuarat Kabinet sebelum diumumkan
Oleh EDDY AQMAL MOHAMED HAMIDI

27 Jun 2022, 9:29 pm
PUTRAJAYA – Cadangan penetapan harga siling ayam yang baharu serta kadar subsidi kepada penternak akan dibawa ke Mesyuarat Kabinet pada Rabu ini sebelum ia diumumkan.
Menteri Pertanian dan Industri Makanan, Datuk Seri Ronald Kiandee berkata, harga kawalan baharu itu adalah mengambil kira kepentingan penternak, pemborong dan peruncit bagi memastikan harga yang ditetapkan adalah munasabah bagi semua pihak.
“Bantuan tunai tambahan Bantuan Keluarga Malaysia (BKM) yang diumumkan oleh Perdana Menteri sebelum ini juga telah diambil kira.
“Mesyuarat juga mengambil maklum mengenai status semasa bekalan makanan negara serta status harga barangan terpilih serta pelaksanaan intervensi pengukuhan sekuriti makanan negara,” katanya dalam kenyataan hari ini.
Terdahulu, beliau telah mempengerusikan Mesyuarat Jawatankuasa Teknikal Menangani Isu Sekuriti Bekalan Makanan Negara bersama Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi dan Ketua Setiausaha Negara, Tan Sri Mohd. Zuki Ali.
Menurut Ronald, bekalan ayam diunjur kekal stabil dan mencukupi pada minggu keempat bulan Jun 2022 malah bekalan komoditi lain diunjur kekal stabil dan mencukupi menampung permintaan bulan semasa.

“Kementerian Perdagangan Dalam Negeri dan Hal Ehwal Pengguna turut memaklumkan status terkini barangan harga terpilih dan tindakan penguatkuasaan yang diambil terhadap premis yang didapati tidak mematuhi pelaksanaan Penentuan Harga Maksimum bagi Ayam dan Telur.
“Usaha sama rentas kementerian akan diteruskan untuk meminimakan impak beban kos sara hidup rakyat,” katanya.
Ujar beliau, kerajaan komited meneruskan usaha bagi memastikan kelangsungan dan kebolehcapaian bekalan makanan di pasaran dengan harga yang berpatutan demi kesejahteraan Keluarga Malaysia.- KOSMO! ONLINE


Lelaki mengamuk di pasar raya undang tanda tanya ramai
Oleh KOSMO!

27 Jun 2022, 8:25 pm
PETALING JAYA – Sebuah video pergaduhan yang berlaku di sebuah pasar raya menjadi tular di media sosial menyaksikan pertelingkahan antara seorang lelaki dengan seorang pekerja wanita.
Menerusi perkongsian Muhammad Hafiz di Facebook semalam, lelaki tersebut dilihat menengking pekerja terbabit sambil menunding jari ke arahnya.
Bagaimanapun, situasi tegang itu berjaya diredakan oleh beberapa individu lain, namun punca kejadian belum dapat dipastikan.
Sehingga kini, ia masih menjadi tanda tanya orang ramai dan pelbagai spekulasi diberikan berhubung insiden tersebut.
“Ini mesti kes bengang minyak masak paket habis dekat pasar raya, terus dimarah pekerja yang ada,” komen seorang pengguna.
“Orang kita sekarang ini, masalah sikit mesti nak marah, mengamuk, susah sangat nak cakap baik-baik, berbincang, tengok pekerja wanita itu macam dah berusia, kesian nampak nak menangis wajahnya bila kena herdik macam itu,” kata pengguna lain. – KOSMO! ONLINE


Mohon keluar asnaf selepas keluarkan KWSP genap usia 55 tahun
Oleh MOHD YUNUS YAKKUB

27 Jun 2022, 7:44 pm
SHAH ALAM – Sikap jujur seorang lelaki di sini wajar dipuji apabila memohon keluar daripada golongan asnaf setelah mengeluarkan Kumpulan Wang Simpanan Pekerja (KWSP) genap usia 55 tahun.
Lembaga Zakat Selangor (LZS) dalam hantaran di Facebook rasminya memaklumkan permohonan itu dilakukan menerusi surat daripada lelaki itu pada Jumaat lalu kepada Cawangan LZS Kajang.
“Tarbiah serta kejujuran itu, jelas bagi insan yang Allah pilih.
“Menyedari hakikat serta kelayakannya, seorang asnaf telah menghubungi pegawai dan menyatakan hasratnya untuk keluar dari asnaf setelah mengeluarkan KWSP genap usia 55 tahun,” katanya hari ini.
LZS turut memaklumkan lelaki itu tekad dengan kemampuan yang ada untuk keluar dari asnaf walaupun masih menyara anak yang belajar.
Tambahnya, lelaki itu berharap dengan keluar dirinya dari asnaf dapat membantu orang lain yang lebih layak.

“Begitulah, kesedaran serta kejujuran amat penting kerana wang zakat yang disalurkan ini, bukan sewenang-wenangnya untuk diagihkan.
“Kita berpandukan kepada Al-Quran, hanya lapan golongan sahaja yang berhak untuk menerima wang zakat ini iaitu golongan fakir, miskin, amil, muallaf, gharimin, riqab, fisabilillah dan ibnu sabil. Tiada kurang, tiada tambah,” jelasnya.
Ini adalah kali kedua permohonan keluar asnaf tular menerusi hantaran LZS dengan kali pertama pada bulan lalu.
Kosmo! pada 12 Mei lalu melaporkan LZS memuji tindakan seorang individu memaklumkan ingin menghentikan bantuan yang diterima kerana telah stabil.-KOSMO! ONLINE


Bunuh anak 5 bulan sebelum pergi melancong
Oleh KOSMO!

27 Jun 2022, 9:00 pm
JAKARTA – Seorang wanita di Surabaya didakwa membunuh anaknya sendiri sebelum pergi melancong bersama suaminya ke Jogjakarta, lapor laman berita Coconuts semalam.
Suspek yang dikenali sebagai ES dan berumur  25 tahun, menghempaskan anak bongsunya yang berusia lima bulan itu berulang kali selepas bayi itu dikatakan tidak berhenti menangis.
Laporan bedah siasat menunjukkan bayi tersebut meninggal dunia kerana kecederaan pada tengkorak kepala.
Pada Khamis lalu kira-kira pukul 2 pagi (waktu tempatan), ES membawa mayat bayinya yang sudah meninggal dunia kepada ibunya, EBS di Wonocolo, Surabaya.
“Pada masa itu, tangan dan kaki bayi itu sudah sejuk,” kata EBS kepada pemberita.
ES memberitahu EBS bahawa dia akan mengikuti suaminya yang berkursus di Jogjakarta dan akan menguruskan mayat anaknya sebaik sahaja mereka pulang.

Anak sulung pasangan itu yang berumur setahun turut dibawa ke Jogjakarta.
“Saya bertanya bagaimana dia sanggup pergi melancong sedangkan anaknya sudah meninggal dunia.
“Namun ES mengugut untuk membunuh saya jika perkara itu dilaporkan kepada pihak berkuasa,” cerita ibunya.
EBS tidak sanggup menyimpan rahsia kematian cucunya apabila mayat mula membusuk dan membuat laporan polis pada Sabtu lepas.
Polis berkata ES mungkin berdepan hukuman penjara sehingga 15 tahun kerana membunuh bayi, sementara menunggu pertuduhan tambahan.
Siasatan setakat ini mendedahkan bahawa suaminya yang sering tiada di rumah kerana sibuk bekerja, tiada semasa kejadian tersebut berlaku dan tidak mengetahui tentang  jenayah itu.
Dalam pengakuan rasminya, ES berkata,  dia sering melepaskan kemarahannya terhadap bayi mereka  setiap kali bergaduh dengan suaminya.
Bayi itu juga dilaporkan mengalami kekurangan zat makanan dan mengalami pertumbuhan yang terbantut. – Agensi


Wanita dapat semula bagasi hilang selepas 3 tahun
Oleh KOSMO!

27 Jun 2022, 8:30 pm
ISLAMABAD, PAKISTAN – Seorang wanita di Pakistan tidak menyangka akan mendapat kembali barangan berharga miliknya yang  hilang selama tiga tahun selepas kehilangan bagasi di sebuah lapangan terbang, lapor majalah India Today semalam.
Berdasarkan perkongsian di Twitter, wanita bernama Khadija itu berkata, dia kehilangan bagasi miliknya di Lapangan Terbang Islamabad pada 2018.
Bagasi tersebut berisi iPad, peranti bacaan elektronik dan cakera keras yang mengandungi seluruh salinan data pada telefon bimbitnya.
“Tiga tahun kemudian iaitu pada 2021, ketika saya sudah melupakan insiden kehilangan bagasi itu, saya menerima panggilan telefon daripada seorang pemilik kedai di Jehlum,” katanya.
Menurut Khadija, individu berkenaan menemui barangan tersebut dan membuka cakera keras miliknya bagi mencari nombor telefon untuk menghubunginya.
“Saudara lelaki saya kemudian pergi ke Jehlum untuk mengambil kembali barangan tersebut dan mengucapkan terima kasih kepada lelaki berkenaan.

“Dia tinggal di sebuah perkampungan kecil, mempunyai kedai yang kecil dan hidup dalam kemiskinan. Namun, dia cuba sedaya upaya untuk memulangkan barangan tersebut kepada pemiliknya,” ujarnya.
Hantaran itu menjadi tular dengan pengguna memberi pendapat bahawa masih ramai individu yang baik hati wujud di dunia ini.
“Kejadian ini membuatkan saya ingin percaya kepada semangat kemanusiaan. Ia amat jarang, namun masih berlaku.
“Semoga lelaki tersebut mendapat apa yang dia inginkan serta sentiasa gembira dan aman,” kata seorang netizen. – Agensi


Budak 11 tahun dikhuatiri lemas di laut
Oleh ISWAN SHAFIQ ISA

27 Jun 2022, 10:26 pm
SEBERANG PERAI – Seorang kanak-kanak lelaki berusia 11 tahun dikhuatiri lemas berhampiran Jeti Nelayan Bagan Ajam dekat Pantai Bersih, Butterworth di sini petang tadi.
Dalam kejadian itu, mangsa, Muhammad Mikhaeil Muqmin Abdullah dikatakan hanyut dibawa arus deras ketika sedang mandi-manda bersama tiga lagi rakannya.
Ketua Operasi Balai Bomba dan Penyelamat Butterworth, Mohd Faizwan Che Amat berkata, pihaknya menerima panggilan kecemasan mengenai kejadian lemas itu kira-kira pukul 5.45 petang sebelum bergegas ke lokasi.
“Sebaik tiba, kami dimaklumkan bahawa tiga lagi rakan mangsa telah berjaya diselamatkan oleh orang awam manakala seorang pemancing yang kebetulan berada di lokasi cuba menyelamatkan mangsa.
“Bagaimanapun, pemancing itu turut lemas dalam kejadian berkenaan sebelum diselamatkan oleh orang awam dan dikejarkan ke hospital untuk rawatan lanjut,” katanya di sini hari ini.
Menurut beliau, selain bomba, operasi itu turut dibantu oleh pasukan bomba sukarela (PBS) berhampiran serta nelayan dan penduduk setempat.

Dalam pada itu, Mohd. Faizwan berkata, operasi mencari dan menyelamat mangsa bagaimanapun terpaksa dihentikan kira-kira pukul 7.30 malam tadi berikutan cuaca gelap.
“Operasi itu akan diteruskan semula seawal pukul 7 pagi esok,” ujarnya. -KOSMO! ONLINE


Polis Turki berkas 150 peserta perarakan LGBT
Oleh KOSMO!

27 Jun 2022, 8:00 pm
ANKARA, Turki – Polis Turki  menahan lebih 150 penunjuk perasaan dalam perarakan melibatkan golongan lesbian, gay, biseksual dan transgender (LGBT) atau Pride di kota raya  Istanbul.
Pejabat gabenor telah melarang perarakan LGBT  diadakan di sekitar Dataran Taksim, pusat bandar Istanbul tetapi penunjuk perasaan terbabit berdegil dan tetap berkumpul di lokasi itu.
Pertubuhan hak asasi antarabangsa, Amnesty International (AI)  menggesa kerajaan Turki membebaskan semua peserta yang ditahan tanpa sebarang syarat.
“Semua mereka ditahan semata-mata kerana menyertai perarakan Pride,” kata aktivis AI, Milena Buyum.
Polis memuatkan mereka ke dalam sebuah bas.
Beratus-ratus penunjuk perasaan yang membawa bendera pelangi, meneruskan perarakan itu tanpa mempedulikan pasukan polis.

Polis turut menghalang jurugambar media  daripada merakam tangkapan tersebut.
Homoseksualiti dibenarkan sepanjang tempoh republik Turki moden, namun individu LGBT terus menjadi sasaran gangguan dan kecaman.
Istanbul Pride berlangsung setiap tahun sejak 2003. – Agensi


Piala AFC: Ngah Wanja arkitek kejayaan Kedah
Oleh MUHAMMAD ZUHAILY BADLISHAH

27 Jun 2022, 11:15 pm
KUALA LUMPUR – Kedah Darul Aman FC kembali menghidupkan peluang mereka dalam saingan Piala AFC selepas merakam kemenangan pertama dengan menewaskan Kaya FC Iloilo 4-1 pada aksi kedua Kumpulan G sebentar tadi.
Penyerang Cameroon, Ronald Ngah Wanja layak diangkat wira buat skuad Helang Merah apabila meledak satu gol selain mencipta dua gerakan jaringan dalam aksi di Stadium Kapten I Wayan Dipta di Bali, Indonesia itu.
Import berusia 30 tahun itu bijak memanfaatkan kepantasan dan kelicikannya ketika berlari bersama bola untuk memecahkan benteng pertahanan Kaya FC yang kebal untuk tempoh 57 minit pertama.
Hasilnya, Ngah Wanja berjaya melorongkan bola cantik kepada Muhammad Fayadh Mohd. Zulkifli Amin untuk membuka tirai jaringan buat skuad bimbingan Aidil Sharin Sahak pada minit ke-57.
FAYADH (kiri) berjaya meledak dua gol, manakala Al-Mardi (tengah) turut mencipta nama sebagai penjaring dalam kemenangan 4-1 Kedah ke atas Kaya FC sebentar tadi. – TWITTER AFC
Tidak terhenti di situ, penyerang yang pernah membuat dua penampilan bersama Cameroon di pentas antarabangsa, terus menjadi arkitek buat gol kedua Kedah.
Kali ini, Ngah Wanja menggunakan kepantasannya untuk menewaskan pertahanan Kaya FC sebelum membuat hantaran kepada seorang lagi penyerang import dari Jordan, Mahmoud Al-Mardi pada minit ke-63.

Tidak lama kemudian, giliran Ngah Wanja pula mencipta nama selaku penjaring buat Kedah dengan gol ketiga pada minit ke-82 menerusi rembatan leret untuk menewaskan penjaga gol Kaya FC, Quincy Kammeraad.
Selain Ngah Wanja, Fayadh juga mencuri tumpuan apabila meledak jaringan kedua peribadi dalam perlawanan itu untuk memberikan gol keempat Kedah pada minit ke-93.
NGAH WANJA (kiri) membuktikan kualitinya untuk menjadi penyerang utama Kedah selepas memainkan peranan penting menewaskan Kaya FC sebentar tadi. – KDA FC
Kaya FC yang kini sudah tersingkir daripada saingan Piala AFC, sekadar meraih jaringan sagu hati menerusi Javier Gayoso pada minit ke-86.
Kemenangan itu pastinya membakar semangat para pemain Kedah yang sebelum ini tewas 0-2 kepada Bali United, untuk menghadapi pendahulu Kumpulan G, Visakha FC dari Kemboja pada 30 Jun ini.
Ia bukan satu tugas mudah buat skuad Helang Merah kerana Visakha juga berada pada tahap terbaik selepas membelasah Bali United 5-2 dalam satu lagi aksi yang berlangsung petang tadi. – KOSMO! ONLINE


Usahawan IKS dapat dana tambahan RM130 juta
Oleh MOHD RIDZAUDDIN ROSLAN

27 Jun 2022, 10:52 pm
KUALA LUMPUR- Kerajaan hari ini bersetuju meluluskan dana tambahan sebanyak RM130 juta kepada usahawan industri kecil dan sederhana (IKS) dalam usaha memastikan kesinambungan ekosistem perniagaan terbabit terus berkembang.
Perdana Menteri, Datuk Seri Ismail Sabri Yaakob berkata, dana tambahan itu melibatkan jumlah RM100 juta bagi Skim Pembiayaan Informal dan Mikro (SPIM) serta RM30 juta menerusi Bumiputra Enterprise Enhancement Programme (BEEP).
“Saya dimaklumkan bahawa SPIM di bawah TEKUN yang diperuntukkan sebanyak RM200 juta oleh kerajaan telah habis. Justeru, bagi kepentingan para usahawan kecil, kerajaan meluluskan peruntukan tambahan sebanyak RM100 juta.
“Selain itu, BEEP di bawah SME Corp. dengan peruntukan sebanyak RM20 juta pada tahun 2022 juga telah habis. Oleh itu, saya umumkan kerajaan meluluskan RM30 juta peruntukan tambahan bagi tujuan ini,” katanya ketika berucap pada Majlis Anugerah Kecemerlangan Usahawan 2022 di sini tadi.
Turut hadir Menteri Pembangunan Usahawan dan Koperasi, Tan Sri Noh Omar.
Dalam pada itu, Ismail Sabri turut menyeru kepada para usahawan supaya mengambil peluang memanfaatkan inisiatif disediakan kerajaan bagi peralihan perniagaan konvensional kepada adaptasi teknologi dan digitalisasi.

“Perkembangan pesat digital ekonomi wajar dimanfaatkan untuk tujuan pengembangan perniagaan.
“Justeru, kerajaan terus bersedia untuk membantu golongan usahawan melalui pelbagai inisiatif dan program yang akan dilaksanakan dengan mengambil kira perkembangan ekonomi semasa,” ujarnya.
Pada majlis berkenaan, Sumisaujana TCM Chemicals Sdn. Bhd. berjaya membawa pulang wang tunai sebanyak RM100,000 selepas diangkat sebagai Pemenang Anugerah Perdana Menteri.
Sementara itu, Anugerah Menteri KUSKOP dimenangi oleh Respack Manufacturing Sdn. Bhd. sekali gus membawa pulang wang tunai berjumlah RM50,000. -KOSMO! ONLINE


HFMD: Kes baharu turun 35.9 peratus
Oleh NUR SYAZWANA MANSOR

27 Jun 2022, 6:33 pm
SUNGAI PETANI – Kes baharu penyakit tangan, kaki dan mulut (HFMD) di negeri ini menurun sebanyak 189 kes atau 35.9 peratus pada minggu epidemiologi (ME) ke-25 iaitu pada 19 hingga 25 Jun lalu berbanding minggu lepas.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, sebanyak 342 kes direkodkan pada minggu tersebut berbanding 531 kes pada ME ke-24.
“Semua kes menunjukkan gejala ringan dan tiada kes mengalami komplikasi teruk atau memerlukan rawatan intensif,” katanya dalam satu kenyataan di sini hari ini.
“Jumlah kumulatif HFMD di negeri ini sehingga Sabtu lalu ialah 5,767 kes. Jumlah kes tersebut meningkat sebanyak 4,928 kes berbanding tempoh sama pada tahun 2019 iaitu sebelum pandemik Covid-19,”ujarnya.
Beliau berkata, sepanjang tahun ini, daerah Kuala Muda mencatatkan bilangan kes tertinggi iaitu 1,440 kes diikuti Kulim 868 kes, Kubang Pasu 830 kes dan Kota Setar 562 kes.
“Sebanyak 51 wabak HFMD telah dilaporkan di negeri ini sepanjang tahun ini dengan 50 daripadanya berlaku di pusat pendidikan taska, tadika dan pra sekolah,” tambahnya. – KOSMO! ONLINE


Mekanik syak ada unsur khianat bakar bengkel motosikal
Oleh ROHANA MOHD. NAWI

27 Jun 2022, 6:56 pm
KOTA BHARU – Seorang mekanik mengesyaki ada unsur perbuatan khianat apabila bengkel motosikal miliknya musnah sehingga menyebabkan dia kerugian RM35,000 dalam kejadian kebakaran di Melor di sini hari ini.
Kejadian itu disedari oleh Mahadi Zulkifli, 51, kira-kira pukul 3.50 pagi yang tersedar daripada tidur selepas terdengar bunyi letupan dari bengkel yang terletak sebelah rumahnya.
Menurut Mahadi, dia turut terbau hangit dari arah bengkelnya yang menempatkan empat buah motosikal miliknya dan anak saudara untuk dibaiki.
“Melihat situasi itu, saya terus menghubungi bomba. Dalam keadaan kelam kabut, saya tidak sempat menyelamatkan motosikal jenis Yamaha 155, Yamaha Y15, Yamaha Ego dan Modenas Kriss.
“Saya mengesyaki ada perbuatan khianat dan meminta agar pihak polis menjalankan siasatan selain mengambil tindakan segera terhadap orang yang bertanggungjawab melakukan perbuatan khianat ini,” katanya ketika ditemui Kosmo! hari ini.
Mahadi berkata, kejadian itu menyebabkan dia mengalami kerugian hampir RM35,000 termasuk empat buah motosikal yang hangus.

Sementara itu, Ketua Balai Bomba dan Penyelamat Ketereh, Mohd. Roslan Omar berkata, pihaknya menerima panggilan kecemasan berhubung kebakaran itu kira-kira pukul 3.54 pagi sebelum seramai enam orang anggota dengan sebuah jentera terus bergegas ke lokasi kejadian.
“Kita berjaya mengawal kebakaran kira-kira pukul 4.19 pagi dan api berjaya dipadamkan sepenuhnya tiga minit kemudian.
“Kita masih menjalankan siasatan untuk mengenalpasti punca kebakaran itu,” katanya. – KOSMO! ONLINE


Atlet negara dinasihati jaga keselamatan diri – Ahmad Faizal
Oleh MOHD. HUSNI MOHD. NOOR

27 Jun 2022, 7:29 pm
PUTRAJAYA – Atlet negara dinasihatkan agar lebih berhati-hati terutama ketika kian hampir dengan tempoh berlangsungnya Sukan Komanwel dan beberapa temasya sukan utama yang lain.
Pesanan itu dikeluarkan Menteri Belia dan Sukan, Datuk Seri Ahmad Faizal Azumu sejurus melawat ratu skuasy negara, S. Sivasangari yang cedera selepas terbabit kemalangan awal pagi tadi.
Ahmad Faizal berkata, beliau turut menasihatkan atlet negara supaya tidak perlu keluar ke mana-mana jika tiada keperluan dan sentiasa menjaga keselamatan diri tidak kira dimana sahaja berada.
“Kita sebolehnya tidak mahu sebarang insiden tidak diingini menimpa atlet negara yang sudah mengadakan persiapan sejak sekian lama dan menghalang pula mereka untuk turun bertanding,” katanya ketika ditemui di Hospital Putrajaya, hari ini.
Katanya, Sivasangari kini masih berada dalam pemantauan pihak hospital dalam beberapa hari ini susulan kecederaan pada bahagian muka.
Jelas Ahmad Faizal lagi, beliau sempat berbual dengan Sivasangari dan dia memberi reaksi positif selain mempunyai semangat kental.

“Ini waktu getir tapi dia amat positif dan saya yakin dia mampu cepat sembuh dalam masa singkat. Keadaan kecederaan yang dialaminya dijangka mengambil masa dua ke tiga bulan untuk sembuh sepenuhnya dan memerlukan pemantauan,” katanya.
Ujar beliau, Majlis Sukan Negara (MSN) serta Institut Sukan Negara (ISN) akan terus memantau perkembangan Sivasangara dan ISN akan datang membantu memberi rawatan jika dia tidak dapat sembuh sepenuhnya.
Jelas Ahmad Faizal lagi, pihaknya akan mencari atlet lain untuk menjadi pembawa Jalur Gemilang Sukan Komanwel pada temasya sukan itu bulan hadapan.
Terdahulu, Sivasangari dilaporkan cedera pada muka dan kepala selepas terbabit kemalangan kereta di Lebuh Raya KL-Putrajaya (MEX), awal pagi semalam.
Pemain rangking ke-19 dunia itu menjadi sandaran utama menyumbang pingat buat Kontinjen Malaysia bagi Sukan Komanwel Birmingham 2022 yang akan berlangsung pada 28 Julai hingga 8 Ogos ini. – KOSMO! ONLINE


Dana RM65 juta bukan hasil aktiviti haram
Oleh NUZULSHAM SHAMSUDDIN

27 Jun 2022, 6:40 pm
KUALA LUMPUR – Bekas Timbalan Perdana Menteri, Datuk Seri Ahmad Zahid Hamidi hari ini menegaskan dana Yayasan Akalbudi berjumlah RM65 juta yang didakwa diterimanya dan diserahkan kepada sebuah firma guaman, Lewis & Co. untuk dimasukkan ke dalam akaun simpanan tetap bukanlah hasil daripada aktiviti haram.
Sebaliknya, Ahmad Zahid sekali lagi menyatakan wang RM65 juta itu adalah hasil sumbangan dan derma daripada individu serta badan korporat kepada Yayasan Akalbudi yang diasaskannya bagi tujuan amal jariah.
Beliau juga menyatakan tidak pernah mengarahkan Tetuan Lewis & Co, peguam atau pekerjanya termasuk kerani firma guaman, B. Sothilechmy (saksi pendakwaan ke-85) untuk mendepositkan dana berkenaan ke dalam akaun simpanan tetap.
“Saya menyatakan bahawa saya tidak mempunyai pengetahuan peribadi bahawa simpanan tetap itu adalah daripada pengeluaran akaun pelanggan,” katanya.
Ujarnya, ketika melantik Tetuan Lewis & Co. untuk menguruskan dana Yayasan Akalbudi, Muralidharan pernah memberitahunya bahawa  akan menguruskan dana itu dengan membuka akaun simpanan tetap supaya yayasan dapat memperoleh kadar faedah.
Perbicaraan bela diri di hadapan Hakim Datuk Collin Lawrence Sequerah bersambung lagi esok.

Sementara itu dalam prosiding hari ini, Ahmad Zahid memohon agar perbicaraan kes pecah amanah membabitkan dana Yayasan Akalbudi yang dihadapinya ditangguhkan sehingga rayuannya berhubung keputusan Mahkamah Tinggi yang menolak permohonannya untuk mendapatkan penyataan saksi.
Peguam bela, Hamidi Mohd Noh yang mewakili Ahmad Zahid memberitahu mahkamah, pihaknya sudah memfailkan notis usul permohonan pada 23 Jun lalu dan memohon agar ia didengar secepat mungkin.
Timbalan Pendakwa Raya, Abdul Malik Ayob mengesahkan pihaknya telah menerima sesalinan permohonan tersebut melalui e-mel pada Sabtu lalu dan memerlukan masa untuk memfailkan afidavit balasan.
Justeru mahkamah kemudian menetapkan 7 Julai ini untuk mendengar permohonan penangguhan itu.
Pada 9 Mei lalu, mahkamah menolak permohonan Ahli Parlimen Bagan Datuk itu untuk mendapatkan rakaman kenyataan 15 saksi termasuk rakaman percakapan adiknya Mohamad Nasaee Ahmad Tarmizi dan anak perempuannya, Nurulhidayah daripada Suruhanjaya Pencegahan Rasuah Malaysia (SPRM).
Pada ketika ini, Mahkamah Tinggi di sini masih lagi mendengar kenyataan bela diri Ahmad Zahid secara bersumpah sejak 13 April lalu. – KOSMO! ONLINE


Institut Jepun catat 452 penampakan UFO, makhluk asing pada 2021
Oleh KOSMO!

27 Jun 2022, 6:30 pm
TOKYO – Institut Objek Terbang Tidak Dikenali (UFO) Antarabangsa di Jepun mendakwa telah merekodkan 452 penampakan UFO sepanjang tahun lalu.
Institut persendirian yang ditubuhkan di wilayah Fukushima pada musim panas 2021 itu menyatakan, 125 penampakan itu disokong oleh foto dan 24 lagi oleh rakaman video.
Organisasi tersebut diketuai oleh Ketua Pengarang Majalah Mu, Takeharu Mikami dan beroperasi di daerah linomachi, Fukushima.
Kawasan itu sudah lama terkenal dengan dakwaan penemuan  UFO di sekitar Gunung Senganmori.
Menurut Mikami, kesemua gambar dan rakaman UFO tersebut telah dianalisis menggunakan perisian khas untuk memastikan ia tidak palsu.
Bagaimanapun, hanya segelintir gambar yang dipertontonkan kepada umum. Antaranya termasuk   objek berbentuk piring terbang yang tidak diketahui asal usulnya di langit.

“Ia bukan burung jadi ia berkemungkinan besar UFO,” kata Mikami.
Pentadbiran tempatan melakukan banyak usaha untuk mempromosikan daerah Iinomachi sebagai ‘rumah’  makhluk asing di Jepun. – Agensi


Semua tuduhan itu karut – Sharnaaz Ahmad
Oleh NUR EMIRA SAIZALI

27 Jun 2022, 6:40 pm
PETALING JAYA – “Demi Allah saya tak memijak perut, mencekik, menendang dan menumbuk. Semua tuduhan itu karut.”
Demikian pengakuan pelakon terkenal, Sharnaaz Ahmad mengenai kes tahanan reman melibatkan dirinya berhubung dakwaan mencederakan orang awam di sebuah kondominium di Segambut dua minggu lalu.
Mahu meleraikan pelbagai versi cerita yang timbul sejak akhir-akhir ini, pemilik nama penuh Sharnaaz Ahmad Basir Ahmad, 37, itu memberitahu kejdian tersebut tercetus berlaku ketika dia cuba meleraikan pertelingkahan antara seorang penghuni dengan pengawal keselamatan.
“Hari ini genap seminggu saya dibebaskan daripada tahanan reman minggu lalu. Sebelum keputusan mahkamah keluar, saya akan terangkan secara ringkas dan padat supaya pihak tertentu boleh faham.
“Ketika itu, salah seorang penduduk iaitu pengadu sedang bergaduh dengan pengawal keselamatan kerana tidak dibenarkan membawa masuk minyak masak.
“Apabila turun bawah, saya cuba pertahankan pengawal itu sebab tak boleh lihat orang ditindas tidak kira agama dan bangsa,” katanya dalam satu video Instagram hari ini.

Menjawab tuduhan yang dilemparkan kepadanya, pelakon filem Jebat itu berkata dia tidak melakukan sebarang kekasaran seperti menumbuk, menendang perut atau memijak individu lain seperti yang ditularkan umum.
“Apabila saya pertahankan, berlakulah benda tak diingini namun ingin saya tegaskan, demi Allah saya tidak menumbuk, memijak perut, menendang dan mencekik.
“Itu semua benda karut, jangan percaya dan saya yakin saya tak buat,” jelasnya.
Katanya lagi, kertas siasatan juga sudah dilengkapkan dan dihantar kepada timbalan pendakwa raya untuk keputusannya kelak.
Dalam pada itu, bapa tunggal anak satu itu berharap orang ramai memahami jalan cerita kes tersebut dan tidak melemparkan sebarang stigma negatif terhadap mana-mana individu yang ditahan reman.
“Saya pun tak mahu panjangkan perkara ini dan tidak minta benda ni berlaku. Kita harapkan jalan terbaik untuk kedua-dua belah pihak.
“Bukan hendak cakap saya bagus atau pihak sana jahat tetapi jangan terus melompat kepada kesimpulannya.
“Apabila nampak dia masuk reman, sebenarnya prosedur tersebut untuk membantu siasatan polis. Harap penjelasan ini dapat jelaskan situasi sebenar kepada individu tertentu dan pihak media,” jelasnya lagi.
Terdahulu, pada 20 Jun lalu, bekas abang ipar Neelofa itu dibebaskan dengan jaminan polis selepas ditahan reman selama tiga hari bermula 18 hingga 20 Jun atas dakwaan memukul dan menendang seorang penghuni di kondominium di Segambut dua minggu lalu.
Ketika dibebaskan, dia menegaskan akan membuktikan kepada mahkamah bahawa dirinya tidak bersalah dalam kes tersebut. – KOSMO! ONLINE


Tikam bekas kekasih kerana perasaan mahu membunuh
Oleh KOSMO!

27 Jun 2022, 7:30 pm
LONDON – Seorang wanita mati  ditikam bekas teman lelakinya dengan suspek memberikan alasan bahawa dia terasa seperti mahu membunuh seseorang, lapor akhbar The Sun UK semalam.
Suspek yang bernama  Abid Mahmood, memecah masuk ke dalam rumah mangsa, Tamby Dowling sambil menghunus sebilah pisau sebelum menikam mangsa sebanyak lapan kali.
Selepas melakukan jenayah kejam itu, Abid melarikan diri dengan menaiki teksi yang menunggunya di hadapan rumah mangsa.
Ketika berada di dalam teksi, Abid bersahaja memberitahu pemandu bahawa dia dapat mendengar suara jeritan Dowling.
Abid menyerah diri kepada polis tidak lama kemudian. Dia turut menyerahkan  pisau yang digunakan untuk menikam bekas teman wanitanya itu.
Suspek  telah ditahan di sebuah hospital selepas mengaku bersalah kerana membunuh tanpa niat dalam percubaannya untuk  mengurangkan tempoh hukuman penjara.

Mahkamah di Manchester  diberitahu bahawa  Abid mempunyai  masalah mental termasuk gangguan skizofrenia.
Pasangan itu berpisah pada Mac tahun lalu kerana masalah kesihatan mentalnya yang semakin buruk.
Sebelum membunuh Dowling, Abid yang pernah disabitkan atas kesalahan berkelakuan ganas  dan dadah,  telah menghubungi wanita itu sebanyak 17 kali. – Agensi


Keputusan kes rogol ADUN Tronoh ditangguh 27 Julai ini
Oleh ASLIZA MUSA

27 Jun 2022, 7:34 pm
IPOH – Keputusan kes rogol pembantu rumah warga Indonesia membabitkan Ahli Dewan Undangan Negeri (ADUN) Tronoh, Paul Yong Choo Kiong yang dijadualkan pada Rabu ini ditangguhkan ke 27 Julai depan.
Perkara itu dimaklumkan oleh Datuk Rajpal Singh yang mengetuai pasukan pembelaan.
Menurut Rajpal, penangguhan tersebut dibuat selepas pihaknya mengemukakan permohonan kepada Mahkamah Tinggi Ipoh berikutan ibu anak guamnya itu meninggal dunia kelmarin.
Katanya, wanita berusia 83 tahun itu meninggal dunia di Hospital Sungai Buloh akibat kegagalan jantung.
“Walaupun majlis pengebumian telah pun selesai hari ini, anak guam dan keluarga perlu mengikuti tempoh berkabung serta upacara lain sepanjang minggu ini,” katanya ketika dihubungi di sini hari ini.
Pada 23 Ogos 2019, Choo Kiong yang juga bekas Pengerusi Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baharu negeri didakwa merogol seorang wanita di dalam sebuah bilik di tingkat atas sebuah rumah di Meru Desa Park, Bandar Meru Raya.

Perbuatan tersebut didakwa dilakukan antara pukul 8.15 hingga 9.15 malam, 7 Julai 2019. – KOSMO! ONLINE


Lelaki tangkap buaya 1 tan seorang diri
Oleh KOSMO!

27 Jun 2022, 7:00 pm
JAKARTA – Seorang lelaki berusia 53 tahun di Sulawesi Tenggara menangkap seekor buaya sepanjang 4 meter dan berat 1 tan seorang diri ketika terserempak dengan reptilia itu di dalam sebuah kebun, lapor laman berita Tribunnews.
Lelaki dikenali sebagai Usman itu merupakan penduduk Desa Ambuau Indah, Kecamatan Lasalimu Selatan di Kabupaten Baton. Menurutnya, dia menangkap buaya itu dengan menggunakan tali.
“Saya terserempak dengan buaya ini ketika melalui kebun dan kebetulan saya membawa tali.
“Saya ikat ekornya terlebih dahulu sebelum menarik lebihan tali untuk dililit pada sebatang pokok. Selepas ikatannya kemas, barulah saya mula mengikat anggota badan yang lain,” ujar Usman.
Menurut Usman, dia mengambil masa sejam untuk benar-benar memerangkap haiwan itu dalam ikatan tali yang kukuh.
Tambahnya, buaya itu sudah beberapa kali  dikesan muncul di kawasan kediaman dan ia datang dari Sungai Malaoge yang merupakan lokasi binatang bias itu membiak. – Agensi


Son Ye-jin umum kehamilan, Hyun Bin bakal jadi bapa
27 Jun 2022, 6:30 pm
SELEPAS tiga bulan berkahwin, kehidupan pasangan pelakon terkenal Hyun Bin dan isterinya, Son Ye-jin bakal diserikan dengan kehadiran cahaya mata sulung.
Berita gembira dan mengujakan tersebut dikongsikan sendiri oleh Ye-jin, 40, menerusi satu hantaran dalam Instagramnya hari ini.
Memulakan kapsyen dengan sapaan mesra buat peminat, Ye-jin teruja memberitahu kepada semua tentang berita gembira yang ingin dikongsikannya.
“Kalian baik-baik sahaja kan? Saya baik-baik sahaja. Hari ini, dengan hati-hati saya ingin berkongsi khabar gembira.
“Satu kehidupan baharu telah datang dalam hidup kami. Saya masih bingung tetapi setiap hari ada rasa perubahan pada tubuh badan seperti kebimbangan dan keterujaan,” tulisnya.
Tidak bermaksud menyembunyikan, dramatis itu berkata, baru sekarang dia tampil mengumumkan khabar gembira tersebut termasuk kepada orang-orang terdekatnya.

“Saya sangat bersyukur tetapi sangat berhati-hati jadi saya belum dapat beritahu orang-orang terdekat.
“Sebelum terlambat, saya kongsikan berita gembira ini bersama peminat dan kenalan yang pasti sudah menunggu sama seperti kami. Kami akan menjaga dengan baik nyawa yang sangat berharga ini,” katanya lagi.
Perkongsian Ye-jin pantas dihujani ucapan tahniah daripada peminat di seluruh dunia yang meraikan berita kehamilannya dengan cukup teruja.
Untuk info, Ye-jin dan Hyun Bin mengumumkan mereka berpacaran pada Januari 2021.
Pasangan drama popular Crash Landing on You itu kemudian mendirikan rumah tangga pada Mac lalu dalam sebuah majlis tertutup di Seoul. – KOSMO! ONLINE


Menantu tiga tahun lebih tua berbanding ibu mentua
Oleh KOSMO!

27 Jun 2022, 5:30 pm
JAKARTA – Seorang wanita di Indonesia mencuri perhatian netizen selepas berkongsi kisahnya yang berusia tiga tahun lebih tua berbanding ibu mentuanya, lapor saluran berita Liputan 6 hari ini.
Berdasarkan hantaran dikongsikan di laman TikTok, wanita tersebut berkata, dia dan suaminya turut mempunyai perbezaan umur sebanyak 30 tahun.
“Cinta tidak mengenal usia. Suami berusia 20 tahun dan saya 50 tahun. Kami telah berumah tangga selama tujuh tahun, doakan kami bersama sampai ke hujung nyawa,” kata wanita berkenaan dalam hantarannya.
Wanita yang menggunakan akaun bernama @riavangobel2 itu turut berkongsi klip video memaparkan kemesraan antara dirinya dengan suami dan ibu mentuanya.
Tambah wanita tersebut,  jarak usia tiga tahun dengan ibu mentuanya membuatkan mereka berasa seperti rakan baik. Dia bagaimanapun tetap menghormati wanita itu dan memanggilnya dengan gelaran ‘Mama’.
Perkongsian itu mendapat perhatian ramai netizen dengan rata-rata memberikan komen positif.

“Jodoh sudah ditentukan. Apa yang penting adalah saling mengisi kekosongan hidup,” kata seorang netizen.
“Saya kagum dengan si ibu mentua  kerana mengizinkan anak lelakinya berkahwin dengan wanita yang jauh lebih berusia,” kata seorang netizen lain. – Agensi


Maik tidak lantik pihak luar kutip tabung derma
Oleh ROSLIZA MOHAMED

27 Jun 2022, 5:56 pm
KOTA BHARU – Majlis Agama Islam dan Adat Istiadat Melayu Kelantan (Maik) tidak pernah melantik mana-mana individu atau pihak luar untuk mengutip tabung derma menggunakan nama institusi tersebut.
Yang Dipertua Maik, Tengku Tan Sri Mohamad Rizam Tengku Abdul Aziz berkata, orang ramai diingatkan supaya tidak menyalahgunakan nama Maik untuk tujuan tersebut.
“Selain itu, Maik juga tidak meletakkan tabung derma di premis-premis di seluruh negeri ini.
“Setakat ini, kita tidak menerima laporan rasmi berkaitan kes itu,” katanya ketika ditemui pemberita selepas Majlis Pelancaran Bulan Wakaf Maik di Balai Islam Lundang di sini hari ini.
Tan Sri Mohamad Rizam yang juga Tengku Temenggong Kelantan memberitahu, Maik akan bertindak segera dengan membuat laporan polis untuk melakukan siasatan sekiranya ada pihak yang menjalankan kegiatan tersebut.
Katanya, masyarakat setempat yang mempunyai sebarang maklumat kes tersebut perlu tampil dengan membuat laporan kepada pihak berkuasa.

Sebelum ini, tular video dan gambar seorang individu yang menyamar sebagai kakitangan Maik di sebuah stesen minyak di Tumpat dekat sini.
Lelaki tersebut mendakwa dia menjalankan operasi untuk merampas tabung derma yang diletakkan tanpa kebenaran di stesen minyak. – KOSMO! ONLINE


‘No more pelakon kayu’, lakonan Fattah Amin dipuji cemerlang
27 Jun 2022, 6:08 pm
PETALING JAYA – “Man went from pelakon kayu to becoming Hawkeye Tanah Melayu.”
Demikian antara pujian netizen terhadap pelakon Fattah Amin selepas kemunculannya dalam filem Mat Kilau: Kebangkitan Pahlawan menonjolkan tahap lakonan yang mengagumkan.
Jika dahulu dia pernah digelar pelakon kayu, namun kemunculannya dalam filem berkenaan dengan memegang watak sebagai Awang iaitu seorang pahlawan yang handal memanah dihujani pujian ramai.
Menerusi Twitter, bertalu-talu pujian diberikan netizen terhadap mutu lakonan Fattah, 32, yang semakin bersinar sebagai seorang pelakon serba boleh, jauh berbeza berbanding dirinya ketika awal kemunculan dalam industri.
Selain lakonan yang mantap, penonton turut memuji skil seni mempertahankan diri dimiliki Fattah iaitu silat dan aksi memanah yang dipaparkan dalam filem tersebut.
Babak-babak aksi dalam filem terbitan Kembara Studio dengan kerjasama Skop Productions berkenaan turut membuka mata penonton terhadap lakonan Fattah sehingga memadam bayangan imej hero drama romantik.

“Saya harus puji Fattah Amin, lakonan dan babak berlawan dia sangat bagus. Dah hilang imej ‘mat bunga’ dia. 1000/10 untuk dia,” komen seorang netizen.
Malah tidak kurang juga ada yang berkata, Fattah sangat bertuah kerana memiliki seorang isteri seperti Nur Fazura yang sentiasa menyokong dirinya sekali gus memperbaiki diri dengan melakukan yang terbaik dalam soal kerjaya.
Sejak ditayangkan di pawagam tempatan bermula 23 Jun lalu, filem Mat Kilau mencipta sejarah apabila berjaya mengutip RM12.2 juta dalam masa empat hari.
Malah filem arahan Syamsul Yusof tersebut turut trending dan menjadi bualan ramai netizen dalam media sosial seperti Twitter dan TikTok.
Mat Kilau turut dibintangi barisan pelakon handalan seperti Datuk Adi Putra, Beto Kusyairy, Johan As’ari dan aktor dari Indonesia, Yayan Ruhian. – KOSMO! ONLINE


9 GRO warga Thailand diberkas
Oleh NOR AZIAH MAT NOH

27 Jun 2022, 5:37 pm
KUALA LUMPUR – Polis berjaya memberkas sembilan wanita warga Thailand yang disyaki bekerja sebagai wanita pelayan pelanggan (GRO) menerusi serbuan di sebuah pusat hiburan sekitar Jalan Kuchai Lama, di sini pada malam tadi.
Serbuan pada pukul 10.30 malam itu dijalankan sepasukan pegawai dan anggota dari Bahagian Kongsi Gelap, Judi dan Maksiat (D7), Jabatan Siasatan Jenayah (JSJ) Ibu Pejabat Polis Kontinjen Kuala Lumpur.
Ketua JSJ Kuala Lumpur, Senior Asisten Komisioner Habibi Majinji berkata, serbuan tersebut berjaya menahan 10 individu termasuk sembilan wanita warga asing yang disyaki bekerja sebagai GRO berusia lingkungan 20 hingga 49 tahun.
“Kita turut menahan seorang lelaki yang merupakan penjaga premis berkenaan dipercayai beroperasi tanpa lesen perniagaan yang sah.
“Selain itu, polis turut merampas resit perniagaan serta peralatan audio,” katanya dalam satu kenyataan di sini hari ini.
Jelas Habibi, pemeriksaan turut dijalankan ke atas 36 pekerja serta pengunjung di premis terbabit yang berusia lingkungan 22 hingga 58 tahun.

Katanya, kesemua individu yang ditahan kini disiasat di bawah Seksyen 4(1) Akta Hiburan Wilayah Persekutuan (AHWP) 1992, Seksyen 55(b) dan Seksyen 6(1)(c) Akta Imigresen 1959/63. – KOSMO! ONLINE


Invois, baucar palsu bayar syarikat tidak diketahui
Oleh NORLIZAH ABAS

27 Jun 2022, 5:34 pm
KUALA LUMPUR – Mahkamah Sesyen di sini hari ini diberitahu, invois dan baucar bayaran palsu disediakan untuk pembayaran kepada empat buah syarikat tidak diketahui, walhal wang yang dikeluarkan diguna untuk merasuah Lim Guan Eng.
Azli Adam, 58, mengaku menyediakan invois dan baucar bayaran palsu atas arahan ahli perniagaan, Datuk Zarul Ahmad Mohd. Zulkifli meskipun mengetahui perbuatan itu satu kesalahan.
Ujarnya, beliau hanya mengetahui wang tersebut dikeluarkan untuk merasuah bekas Ketua Menteri Pulau Pinang selepas dimaklumkan sendiri oleh Zarul Ahmad setelah disiasat oleh SPRM pada pertengahan Januari 2018.
“Zarul Ahmad mengaku kepada saya bahawa pemalsuan inbois dan baucar bayaran adalah sebahagian daripada modus operandi pemberian rasuah kepada Guan Eng di antara 2012 dan 2017,” ujarnya ketika membacakan pernyataan saksi.
Pada sesi pemeriksaan utama yang dikendalikan oleh Timbalan Pendakwa Raya Mohammed Mokhzani Mokhtar, Azli mengesahkan beliau tidak mengetahui tujuan wang tersebut dikeluarkan namun mengetahuinya selepas Zarul Ahmad ditahan SPRM.
Ketika soal balas oleh peguam Gobind Singh Deo yang mewakili Guan Eng, saksi pendakwaan ke-28 itu tidak bersetuju bahawa beliau merupakan individu yang tidak boleh dipercayai.

Saksi juga tidak bersetuju bahawa beliau individu yang boleh mereka-reka keterangan berdasarkan tindakannya menyediakan akaun palsu atas arahan Zarul Ahmad.
Azli selanjutnya menyatakan, dua syarikat iaitu Sinar Bina Consultancy Services (SBCS) dan Bintang Ria Engineering (BRE) merupakan syarikat yang tidak aktif dan tiada kaitan dengan Consortium Zenith Beijing Urban Construction Group Sdn. Bhd. (CZBUCG).
Beliau yang merupakan bekas Naib Presiden Kanan, Kewangan dan Perkhidmatan Korporat CZBUCG berkata, dua lagi terlibat ialah JKM Konsortium Sdn. Bhd. (JKMKSB) dan Jurutera Konsult Maju Sdn. Bhd. (JKMSB).
Saksi mengesahkan pengeluaran wang dilakukan menggunakan invois palsu daripada empat buah syarikat sedangkan bayaran langsung tidak diberikan kepada syarikat-syarikat tersebut.
Ujar beliau, invois hanya digunakan untuk tujuan rekod kewangan bagi pengeluaran wang untuk mengelakkan masalah dengan juruaudit.
Azli selanjutnya menyatakan, penyediaan invois dan baucar bayaran palsu bertujuan memanipulasi akaun syarikat dan menutup jejak pembayaran tunai yang dibuat kepada Zarul Ahmad.
Beliau turut mengesahkan pembayaran melalui invois dan baucar adalah palsu manakala butiran diskripsi bagi `Projek Terowong dan Jalanraya Pulau Pinang’ adalah tidak sah dan tidak dilaksanakan oleh syarikat-syarikat berkenaan.
Perbicaraan di hadapan Hakim Azura Alwi bersambung esok.
Mahkamah sepatutnya mendengar keterangan Zarul Ahmad bagi sesi soal balas. Bagaimanapun saksi pendakwaan ke-23 itu tidak hadir kerana bercuti sakit. – KOSMO! ONLINE


Tiada keserasian punca Nikki, Audi Mok bercerai
Oleh MOHD. HAIKAL ISA

27 Jun 2022, 6:09 pm
PETALING JAYA – Tiada keserasian menjadi punca perceraian penyanyi Nikki Palikat dan komposer, Audi Mok apabila mereka turut mendedahkan sudah tidak lagi menggalas status suami isteri sejak Mac 2021.
Nikki atau nama sebenarnya, Nicolette Louisa Palikat memberitahu, bukan mudah buat dirinya mendepani fasa perceraian namun selepas 12 tahun berkahwin, dia terpaksa melepaskan tanggungjawab sebagai isteri kepada komposer itu.
“Benda ini bukan mudah untuk saya cerita. Biar saya cerita sekali, lepas ini tak nak lagi cerita.
“Memang tiada keserasian. Tapi, mungkin saya berkahwin pada usia yang begitu muda dan saya sendiri tak mengenali diri sendiri.
“Mungkin selepas hidup bersama untuk beberapa tempoh, baru saya menjadi semakin matang dan sedar, sebenarnya banyak percanggahan yang berlaku termasuk perselisihan disebabkan tiada keserasian antara kami,” katanya ketika ditemui Kosmo! Online di pejabat Indigital Music di sini sebentar tadi.
Jelas pelantun lagu Sudah itu lagi, dia memendam perasaan lebih 10 tahun sebelum nekad untuk bercerai dengan suami.

“Saya pendam benda ini lebih daripada 10 tahun dan cuba juga untuk memperbetulkan keadaan namun kalau tiada jodoh dan keserasian, cuba macam mana sekalipun ia takkan berhasil.
“Sungguhpun sebagai suami isteri kami tak bahagia tapi sebagai satu keluarga dan kawan kami okey.  Saya bertahan selama ini semua sebab anak. Saya tak boleh tipu diri sendiri dan saya percaya, begitu juga dengan dia (Audi),” ujarnya.
Ditanya sama ada pernah mendapatkan khidmat nasihat dan bimbingan pakar kaunseling, Nikki berkata, mereka banyak kali bertemu kaunselor, namun masih tiada jalan penyelesaian terbaik.
“Pihak kaunselor pun tak tahu nak cakap apa sebab hubungan kami sangat baik sebagai ibu bapa dan sahabat. Cuma, masalah utamanya adalah sebagai suami isteri kerana tiada keserasian,” katanya.
Sementara itu, Audi memaklumkan, barangkali juga, kesibukan kerjaya membuatkan perkahwinannya dengan Nikki menemui kegagalan.
“Ya, tak nafikan saya memang sibuk dengan kerja hingga membuatkan hubungan sebagai suami isteri mula dingin,” ujarnya.
Terdahulu, Nikki dalam satu temu bual program hiburan mengesahkan sudah bercerai dengan Audi sekitar tempoh pandemik baru-baru ini.
Sekadar info, Nikki dan Audi atau nama sebenarnya Audi Mok Chuang Yew mendirikan rumah tangga sekitar tahun 2009. Hasil perkahwinan, pasangan tersebut dikurniakan seorang anak lelaki, Liam pada 27 Oktober 2010. – KOSMO! ONLINE


Peniaga parah jari tersepit mesin tebu
Oleh ASLIZA MUSA

27 Jun 2022, 5:28 pm
GOPENG – Seorang wanita cedera parah pada lima jarinya selepas tangan kirinya tersepit pada mesin pemerah tebu di sebuah gerai dekat Kampung Sungai Itik, di sini hari ini.
Difahamkan, kejadian berlaku ketika wanita berusia lingkungan 30-an itu sedang memasukkan tebu ke dalam mesin pemerah tanpa menyedari jarinya hingga ke pergelangan tangan tersepit pada mesin berkenaan.
Ketua Balai Bomba dan Penyelamat (BBP) Gopeng, Saiful Rizan Sulaiman berkata, sepasukan anggota dihantar ke lokasi selepas menerima maklumat pada pukul 2.45 petang.
Katanya, setibanya anggota di lokasi, didapati tangan mangsa yang tersepit telah pun dikeluarkan oleh orang awam.
“Orang awam telah membuka mesin tebu itu bagi mengeluarkan tangan kiri mangsa. Mangsa yang dalam keadaan kesakitan diberikan rawatan awal oleh Unit Bantuan Perkhidmatan Kecemasan (EMRS).
“Mangsa kemudiannya dihantar ke Hospital Raja Permaisuri Bainun (HRPB) di Ipoh untuk rawatan lanjut. Operasi tamat pada pukul 2.58 petang,” katanya ketika dihubungi di sini hari ini. – KOSMO! ONLINE


Wanita berjanggut lebih yakin selepas terima keunikan diri
Oleh KOSMO!

27 Jun 2022, 6:00 pm
LONDON – Seorang wanita yang sering dibuli ketika zaman remaja kerana mempunyai janggut seperti lelaki, mengaku bahawa dia akhirnya berasa bebas selepas menerima keadaan diri dan membiarkan bulu tumbuh pada wajahnya.
Menurut akhbar Daily Star, Morgan Coleman, 26, mula menyedari bulu tumbuh dengan  banyak pada bahagian pipi, dagu dan lehernya ketika dia berusia 11 tahun. Sepanjang usia remajanya, Morgan cuba menyembunyikan bulu-bulu tersebut.
Tambah wanita itu, dia sering dikelilingi oleh individu yang menggelarnya  hodoh, aneh dan lelaki, malah ada yang menyangka dia mak nyah.
Situasi yang dialaminya telah memusnahkan keyakian diri Coleman dan mendorongnya mencuba pelbagai cara untuk menghilangkan janggut tersebut termasuk menggunakan kaedah elektrolisis, namun gagal.
Pada Januari 2021, dia disahkan menghidap hirsutisme atau pertumbuhan bulu yang berlebihan dan Sindrom Ovari Polikistik.
Namun, pada April baru-baru ini, Coleman membuat keputusan untuk menerima diri seadanya selepas enam hari  terlantar di hospital akibat jangkitan Covid-19. Katanya, situasi tersebut memberinya  ruang untuk berfikir tentang  diri sendiri.

“Tiba masanya untuk saya menerima wajah asli saya dan apa yang mengejutkan adalah orang ramai sebenarnya tidak terlalu prejudis seperti yang disangka.
“Saya kini lebih tenang. Ia sukar digambarkan, namun saya berasa bebas dan hebat.
“Saya membuat keputusan bahawa ini adalah masa  untuk saya mengutamakan kesihatan fizikal dan mental. Kita perlu menerima perkara yang tidak dapat diubah,” katanya. – AGENSI


5 remaja lelaki curi motosikal diberkas
Oleh NOR AZIAH MAT NOH

27 Jun 2022, 5:14 pm
AMPANG – Seramai lima remaja lelaki yang masih bersekolah ditahan kerana dipercayai terlibat dalam kegiatan mencuri motosikal di sekitar Ampang Jaya pada Rabu lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menjalankan lima serbuan berasingan sekitar pukul 6.30 petang hingga 11 malam.
“Melalui serbuan itu, kita berjaya menahan lima remaja terbabit yang berusia lingkungan 14 hingga 16 tahun.
“Hasil serbuan kita turut merampas lapan buah motosikal jenis Honda EX5 dipercayai hasil kegiatan curi motosikal remaja berkenaan” katanya dalam satu kenyataan di sini hari ini.
Mengulas lanjut, kesemua suspek menyasarkan motosikal jenis Honda EX5 bagi kegunaan harian selain mempunyai kemahiran untuk menghidupkan kenderaan itu dengan menggunakan teknik penyambungan wayar.
“Kesemua suspek kini direman sehingga Rabu ini bagi membantu siasatan di bawah Seksyen 379(a) Kanun Keseksaan,” ujarnya lagi. – KOSMO! ONLINE


Budak lima tahun maut disengat tebuan tanah
Oleh MOHD AZLI ADLAN dan TENGKU DANISH BAHRI TENGKU YUSOFF

27 Jun 2022, 5:22 pm
KUALA NERUS – Keriangan seorang budak lelaki berusia lima tahun pulang ke kampung berakhir tragedi apabila dia maut disengat lebih 60 ekor tebuan tanah di Kampung Tok Jembal di sini semalam.
Kejadian pada pukul 5.40 petang itu berlaku ketika mangsa, Eidrish Mohd. Khalid sedang bermain bersama bersama dua kakaknya di taman permainan berhampiran rumah neneknya.
Bapanya, Mohd. Khalid Omar, 40, berkata, sewaktu kejadian, mereka sedang bersiap untuk pulang semula ke rumah di Pengkalan, Ipoh, Perak setelah tiga hari bermalam di kampung.
“Saya yang berada di dalam rumah dikejutkan dengan anak sulung saya, Nur Adelya Qaisara,10, yang berlari masuk mengadu adik ketiganya (Eidrish) disengat tebuan.
“Tanpa fikir panjang, saya terus berlari menyelamatkan Eidrish yang ketika itu badannya penuh dikerumuni tebuan,” katanya ketika ditemui Kosmo! di rumah keluarganya di Kampung Tok Jembal di sini hari ini.
Mohd. Khalid berkata, selain Eidrish, dia dan dua lagi anaknya, Nur Adelya Qaisara dan Nur Aiyris Dania, 7, turut terkena sengatan tebuan tanah dalam kejadian itu.

Tambahnya, mereka kemudiannya dikejarkan ke Hospital Sultanah Nur Zahirah (HSNZ) di sini oleh ahli keluarga bagi menerima rawatan.
“Eidrish, Nur Adelya Qaisara dan Nur Aiyris Dania ditempatkan di Unit Rawatan Rapi (ICU) hospital tersebu manakala saya pula di wad biasa.
“Saya gagahkan diri turun ke ICU apabila dimaklumkan Eidrish semakin tenat sebelum dia meninggal dunia di hadapan saya pada pukul 11.40 malam tadi,” katanya.
Mohd. Khalid berkata, jenazah Eidrish selamat dikebumikan di Tanah Perkuburan Islam Seberang Takir di sini pada pukul 10 pagi tadi. – KOSMO! ONLINE


3 individu diberkas bersama ganja 17.3 kg di kondominium
Oleh NOR AZIAH MAT NOH

27 Jun 2022, 4:52 pm
KUALA LUMPUR – Polis memberkas tiga individu termasuk seorang wanita warga tempatan kerana disyaki terlibat sindiket pengedaran dadah sebelum merampas sebanyak 17.3 (kg) kilogram ganja menerusi Ops Igor yang dijalankan di sebuah kondominium sekitar Kajang pada Jumaat lalu.
Ketua Polis Kuala Lumpur, Datuk Azmi Abu Kassim berkata, operasi itu dijalankan Jabatan Siasatan Jenayah Narkotik (JSJN) Kuala Lumpur sekitar pukul 1 hingga 2 pagi.
“Dua lelaki serta seorang wanita berusia lingkungan 24 hingga 31 tahun ditahan bersama 17.3 kg ganja yang dianggarkan bernilai RM43,200.
“Selain itu, kita turut merampas wang tunai RM4,550, sebuah kereta jenis Honda CRV serta barang kemas bernilai RM15,000 menjadikan nilai keseluruhan rampasan berjumlah RM162,750,” katanya dalam satu kenyataan di sini hari ini.
Jelasnya, kesemua suspek kini ditahan reman selama lima hari bermula Jumaat lalu dan disiasat dibawah Seksyen 39(b) Akta Dadah Berbahaya 1952.
Dalam perkembangan sama, Azmi memaklumkan, JSJN Kuala Lumpur bersama Agensi Anti Dadah Kebangsaan Wilayah Persekutuan (AADKWP) turut menjalankan Ops Tapis menyasarkan kawasan Projek Perumahan Rakyat (PPR) di sekitar ibu negara pada Selasa hingga Khamis lalu.

“Seramai 229 individu telah ditahan atas pelbagai kesalahan dadah di PPR Desa Tun Razak, PPR Pantai Dalam, PPR Desa Rejang, PPR Sungai Bonus, PPR Intan Baiduri, Flat Seri Terengganu serta sekitar Chow Kit dan Putrajaya.
“Daripada jumlah tersebut, seramai 11 individu telah diambil tindakan dibawah undang-undang pencegahan dadah Akta Dadah Berbahaya (ADB) Langkah-langkah Pencegahan Khas (LLPK) 1985,” jelasnya.
Tambahnya, 21 individu turut diberkas dibawah Seksyen 39(c) ADB 1952 kerana mengambil dadah berulang dan 10 individu lain kerana dikehendaki atas pelbagai kesalahan dadah. – KOSMO! ONLINE


Penduduk jangan panik buaya muncul di pintu air
Oleh DIYANATUL ATIQAH ZAKARYA

27 Jun 2022, 5:03 pm
MELAKA – Penduduk di Kampung Gangsa, Durian Tunggal di sini terus diselubungi kebimbangan selepas kemunculan seekor buaya tembaga di pintu air di kawasan itu, kelmarin.
Pengarah Jabatan Perlindungan Hidupan Liar dan Taman Negara (Perhilitan) Melaka  Mohd. Firrdhaus Mahmood ketika dihubungi bagaimanapun berkata, kejadian itu adalah perkara biasa dan tidak perlu ditakuti.
Jelasnya, buaya tembaga berkenaan dipercayai telah menyusuri dari Sungai Melaka dan berehat di kawasan itu yang juga merupakan habitatnya.
“Kejadian buaya tembaga berada di pintu air adalah perkara biasa dan tidak perlu ditakuti, malah kawasan anak-anak sungai juga merupakan habitatnya sejak sekian lama.
“Bagaimanapun, orang ramai dinasihati supaya tidak melakukan sebarang provokasi terhadap reptilia itu bagi mengelakkan kejadian tidak diingini berlaku,” katanya.
Sebelum ini kemunculan buaya tembaga itu tular menerusi dua klip video berdurasi 13 dan 16 saat yang direkodkan oleh penduduk setempat.

Ujarnya lagi, setakat ini pihaknya juga tidak menerima laporan membabitkan kacau ganggu haiwan itu terhadap penduduk setempat.
“Sehingga petang ini pegawai kami tidak mengesan keberadaan buaya tembaga di kawasan itu. -KOSMO! ONLINE


PKNS sasar jualan SELBIZ 2022 catat transaksi jualan RM1 juta
Oleh KOSMO!

27 Jun 2022, 5:11 pm
PETALING JAYA – Perbadanan Kemajuan Negeri Selangor (PKNS) menyasarkan transaksi urus niaga bernilai RM1 juta semasa Ekspo Usahawan Selangor 2022 (SELBIZ 2022) dengan sasaran kehadiran sejumlah 10,000 pengunjung.
Ketua Pegawai Eksekutif PKNS, Dato’ Mahmud Abbas berkata, program tersebut akan berlangsung selama dua hari bermula 3 September ini bertempat di Pusat Konvensyen Shah Alam (SACC), Shah Alam.
Menurut beliau, program sulung SELBIZ 2022 itu akan dirasmikan  Menteri Besar Selangor, Datuk Seri Amirudin Shari dan ia dijangka menjadi penggerak kepada prestasi ekonomi negeri pada tahun ini, seterusnya mempergiatkan pertumbuhan ekonomi dalam tempoh pasca-pandemik.
“Sudah terbukti selama ini bahawa fleksibiliti dan kebolehsuaian merupakan kunci kepada perniagaan yang berjaya.
“Kini, ciri-ciri keusahawanan yang unik dan ditambah dengan produk serta perkhidmatan yang berkualiti adalah penting untuk menggiatkan semula ekonomi dalam usaha pemulihan era pasca-pandemik,” katanya dalam kenyataan.

SELBIZ 2022 bertujuan untuk memberi peluang kepada golongan usahawan pemula niaga dan peniaga kecil untuk memperkenalkan dan mempromosikan produk kepada capaian khalayak yang lebih luas.

Program ini juga diharap dapat membantu mereka untuk meningkatkan perniagaan sedia ada dengan membuka peluang kepada jaringan rangkaian di peringkat yang lebih tinggi serta prospek penembusan pasaran bersama pemain industri
Tambah beliau, ekspo ini juga memberi peluang kepada usahawan untuk menjalin rangkaian perniagaan dan berhubung terus dengan agensi terkenal seperti Matrade, SME Corp, Tekun Nasional, SELDEC, Mara serta rangkaian pasar raya seperti Malakat Mall dan Lotus’.
Sesi latihan khusus bersama jurulatih perniagaan dari Klinik Usahawan Selangor, sebuah program Kerajaan Negeri Selangor, turut disediakan untuk usahawan dan pengunjung. -KOSMO!ONLINE


Tekanan kerja antara punca 10 lelaki ambil dadah
Oleh NOR AZIAH MAT NOH

27 Jun 2022, 4:37 pm
KAJANG – Mengalami tekanan pekerjaan antara alasan yang diberikan beberapa individu yang ditahan positif dadah menerusi Ops Khas Bersepadu di Plaza Tol Sungai Ramal, Lebuh Raya Lingkaran Kajang (SILK) di sini hari ini.
Operasi itu dilaksanakan Jabatan Siasatan dan Penguatkuasaan Trafik (JSPT) Bukit Aman bersama Jabatan Pengangkutan Jalan (JPJ) serta Agensi Anti Dadah Kebangsaan (AADK) Hulu Langat bermula 9 pagi hingga 12 tengah hari tadi.
Ketua Penolong Pengarah Penguatkuasaan JSPT Bukit Aman, Superintendan Dr. Bakri Zainal Abidin berkata, seramai 36 pegawai serta anggota polis, JPJ dan AADK menjalankan pemeriksaan menerusi operasi terbabit.
“Ujian saringan air kencing turut dilakukan terhadap 38 orang individu bagi mengesan kesalahan penyalahgunaan dadah.
“Daripada jumlah berkenaan, hasil saringan air kencing mendapati seramai 10 lelaki berusia lingkungan 25 hingga 50 tahun positif dadah jenis syabu,” katanya ketika dihubungi di sini hari ini.
Jelasnya, rata-rata yang ditahan mengaku mengambil dadah ekoran tekanan dalam pekerjaan.

Tambahnya, JSPT Bukit Aman turut menjalankan pemeriksaan terhadap 150 kenderaan dan mengeluarkan 80 saman atas pelbagai kesalahan jalan raya. – KOSMO! ONLINE


Pasangan suami isteri ditahan disyaki edar ganja
Oleh NOR SHAFAWATI YUP

27 Jun 2022, 5:09 pm
KUALA PILAH – Sepasang suami isteri ditahan polis selepas disyaki terlibat dalam aktiviti pengedaran dadah di sekitar daerah ini dalam serbuan di sebuah rumah di sini semalam.
Ketua Polis Daerah Kuala Pilah, Superitendan Amran Mohd. Ghani berkata, pasangan suami isteri berusia 64 dan 59 tahun itu ditahan pada pukul 12.15 tengah malam hasil serbuan oleh sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Kuala Pilah .
“Pemeriksaan di dalam rumah tersebut telah menjumpai dua ketulan mampat disyaki dadah berbahaya jenis ganja dianggaran seberat 923.10 gram.
“Pihak polis juga telah merampas barang untuk sitaan yang dipercayai hasil dari pengedaran dadah jenis ganja itu di sekitar daerah ini termasuk dua buah motosikal, barang kemas 51.2 gram dan wang tunai berjumlah RM490,” katanya dalam satu kenyataan hari ini.
Menurut Amran, pemeriksaan air kencing yang dijalankan terhadap suspek mendapati positif dadah jenis ganja.
Katanya, kedua-dua suspek direman sehingga 2 Julai depan dibawah Seksyen 39B Akta Dadah Berbahaya(ADB) 1952 dan Seksyen 5 (1)(a) ADB 1952. -KOSMO! ONLINE


Tajuddin terima digugurkan, dedah 130 ketua bahagian sokong Zahid undur diri
Oleh HARRITH HISHAM

27 Jun 2022, 5:06 pm
PETALING JAYA – Ahli Parlimen Pasir Salak, Datuk Seri Tajuddin Abdul Rahman menyambut baik penggugurannya daripada Majlis Kerja Tertinggi (MKT) UMNO namun mencadangkan Presiden UMNO, Datuk Seri Ahmad Zahid Hamidi untuk mengundurkan diri secara baik.
Beliau berkata, cadangan itu telah dilakukan terlebih dahulu pada Mei 2020 lalu yang diketuai Datuk Seri Mohamad Hasan serta disertai Datuk Seri Najib Tun Razak.
Menurutnya, cadangan tersebut dibuat bagi menyatakan kebimbangan kes-kes mahkamah yang dimiliki Ahmad Zahid sekali gus boleh menjejaskan imej UMNO.
“Tok Mat dan Najib dan lain lain yang saya sebutkan tadi telah buat satu memorandum pada Mei 2020 di rumah saya. Terdapat 130 ketua bahagian yang menyokong ketika itu.
“Kita nak minta Zahid turun secara baik. Jika beliau sayangkan perjuangan parti maka lepaskanlah jawatan tersebut,” katanya pada sidang akhbar di Hotel Eastin hari ini.
Mengulas berkenaan mengapa beliau digugurkan, Tajuddin menjelaskan bahawa tiada satu tunjuk sebab yang kukuh dan munasabah melibatkan perkara itu.

“Saya tidak tahu nak kata apa, dalam surat tiada tunjuk sebab malah saya menerima surat ucapan tahniah daripadanya ketika dilantik menjadi duta,” ujarnya.
Jelasnya, peranan beliau sebagai MKT UMNO adalah untuk menjaga kepentingan dan perjuangan parti.
“Namun, dalam perbincangan Majlis Tertinggi, isu yang dibangkitkan merugikan parti. Saya kena bersuara dan tidak boleh duduk diam,” katanya. – KOSMO! ONLINE


Abang Viva ‘lamar’ kekasih dalam live
Oleh KOSMO!

27 Jun 2022, 4:41 pm
PETALING JAYA – Sukarelawan yang terkenal dengan jolokan ‘Abang Viva’ atau nama sebenarnya, Azwan Omar sekali lagi menjadi bualan ramai di media sosial apabila tular sebuah rakaman siaran langsung di TikTok memaparkan dia ‘melamar’ seorang wanita.
Dia dilihat mengeluarkan kata-kata seakan-akan ingin melamar seorang wanita yang dipercayai kekasih hatinya dikenali dengan nama Evanoza telah mencuri perhatian pengikutnya ketika sesi siaran langsung tersebut.
Menerusi rakaman yang dikongsikan, Azwan turut menunjukkan sebentuk cincin kepada wanita berkenaan sehingga membuatnya terkedu.
“Ini serius, Evanoza binti Zakaria, sudi tak awak terima lamaran saya?.
“Saya tanya, terima atau tidak,” soalnya.
Menjengah ke ruangan komen, rata-rata orang ramai tumpang gembira melihat kemesraan di antara mereka berdua serta mendoakan agar hubungan tersebut berakhir ke jinjang pelamin.

“Tahniah untuk Abang Viva dan Eva, semoga kekal dan cepat-cepat kahwin,” kata seorang pengguna,
“Terbaik la Abang Viva, lamar dalam live terus, malu kakak itu nak jawab, kalau dia tak nak, saya nak, lamar saya pun boleh,” seloroh pengguna lain. – KOSMO! ONLINE


Eskayvie sasar lahir satu juta usahawan Nexus aktif
Oleh KOSMO!

27 Jun 2022, 4:53 pm
SHAH ALAM – Eskayvie Sdn. Bhd. (Eskayvie) telah membantu lebih daripada 1,000 usahawan Eskayvie Nexus untuk kembali bangkit bersemangat menjana pendapatan sejak pandemik melanda negara dua tahun lalu.
Majlis yang berlangsung di Pusat Konvensyen Setia City (SCCC), Setia Alam di sini menghimpunkan usahawan dari seluruh negara termasuk Sabah, Sarawak dan Singapura dengan tujuan untuk membangunkan potensi kepemimpinan setiap individu di dalam usaha mengembangkan perniagaan mereka ke peringkat global.
Pengarah Urusan syarikat, Kartika Wati Mohamed berkata, konvensyen kali ini mengiktiraf pencapaian dan transformasi luar biasa usahawan Nexus berstatus Icon Circle yang berjaya menjana pendapatan melebihi lima angka sebulan pada tahun ini.
Menurut beliau, melalui program Eskayvie Nexus,  mereka telah dilatih secara intensif sebaik sahaja berdaftar sebagai ahli dan sepanjang dua tahun menempuhi pandemik, pelbagai sesi latihan berkaitan sistem, pemasaran dan jualan telah diadakan hampir setiap hari secara atas talian.
“Usahawan Nexus ini terus optimis, meskipun berdepan cabaran dengan pandemik. Mereka mampu melakukan perubahan dan beradaptasi dengan pelbagai cabaran di bawah bimbingan Eskayvie,” katanya dalam kenyataan.

Kartika menjelaskan, syarikat kini dalam usaha untuk melahirkan satu juta usahawan Nexus aktif menjelang tahun 2027.

“Misi ini dilihat tidak mustahil kerana sehingga kini kami telah berjaya membantu lebih 70,000 usahawan Nexus meningkatkan tahap kewangan mereka.
“Kami turut mengunjurkan jualan sebanyak AS$1 billion (RM4.39 bilion)  yang membabitkan pasaran sehingga ke 11 buah negara di Asia Tenggara.
“Dalam masa yang sama, kami juga sentiasa bersedia dengan aktiviti kajian dan pembangunan yang berterusan termasuklah menghasilkan 500 produk baharu yang berkualiti tinggi sekali gus mencipta 50,000 peluang pekerjaan kepada masyarakat,” ujarnya. -KOSMO! ONLINE


Penduduk jangan panik buaya muncul di pintu air – Perhilitan
Oleh DIYANATUL ATIQAH ZAKARYA

27 Jun 2022, 4:54 pm
MELAKA – Penduduk di Kampung Gangsa, Durian Tunggal di sini terus diselubungi kebimbangan selepas kemunculan seekor buaya tembaga di pintu air di kawasan itu, kelmarin.
Pengarah Jabatan Perlindungan Hidupan Liar dan Taman Negara (Perhilitan) Melaka, Mohd. Firrdhaus Mahmood ketika dihubungi bagaimanapun berkata, kejadian itu adalah perkara biasa dan tidak perlu ditakuti.
Jelasnya, buaya tembaga berkenaan dipercayai telah menyusuri dari Sungai Melaka dan berehat di kawasan itu yang juga merupakan habitatnya.
“Kejadian buaya tembaga berada di pintu air adalah perkara biasa dan tidak perlu ditakuti, malah kawasan anak-anak sungai juga merupakan habitatnya sejak sekian lama.
“Bagaimanapun, orang ramai dinasihati supaya tidak melakukan sebarang provokasi terhadap reptilia itu bagi mengelakkan kejadian tidak diingini berlaku,” katanya.
Sebelum ini kemunculan buaya tembaga itu tular menerusi dua klip video berdurasi 13 dan 16 saat yang direkodkan oleh penduduk setempat.

Klip tersebut memaparkan seekor buaya tembaga di lihat naik ke kawasan semak di pintu air.
Ujarnya lagi, setakat ini pihaknya juga tidak menerima laporan membabitkan kacau ganggu haiwan itu terhadap penduduk setempat.
“Sehingga petang ini pegawai kami tidak mengesan keberadaan buaya tembaga di kawasan itu.
“Bagaimanapun pemantauan akan terus dilakukan bagi memastikan haiwan tersebut tidak mendekati kawasan penduduk setempat,” katanya. – KOSMO! ONLINE


‘Datuk’ diperli tak cukup makan selepas ceroboh kawasan Orang Asli
Oleh KOSMO!

27 Jun 2022, 5:09 pm
PETALING JAYA – Baru-baru ini tular sebuah rakaman memaparkan tindakan seorang wanita Orang Asli sedang memarahi seorang lelaki bergelar ‘Datuk’ yang dikatakan mencerobohi kawasan perkampungan mereka.
Difahamkan, wanita berkenaan dengan berani bersemuka dengan individu tersebut yang disyaki datang ke kawasan perkampungan Orang Asli untuk menjalankan sebuah ‘projek’ sehingga menimbulkan rasa tidak senang dalam kalangan mereka.
“Saya tidak takut sebab saya tak pergi kacau orang bandar, tak pergi kacau Datuk.
“Datuk yang kacau Orang Asli, tak cukup makan lagi ke Datuk dekat bandar?,” soalnya.
Dalam pada itu, wanita tersebut turut meluahkan rasa kesal dengan tindakan individu terbabit kerana tidak mempedulikan kebajikan Orang Asli di sana sehingga ingin terus menindas mereka yang sememangnya hidup dalam kesusahan.
“Orang Asli nak cari makan satu hari nak dapat RM20 pun susah, kalau tidak percaya pergi sana tengok rumah, awak boleh hidup macam Orang Asli?.

“Tanggal baju awak orang (kalian), pakai baju Orang Asli, makan cara kita orang (kami), ini nak cari ikan pun susah, kawasan sungai kami dikacau, kami nak kena makan biji sawit?,” luahnya.
Tambahnya lagi, banyak pihak telah datang sebelum ini dan menjanjikan keselesaan buat penduduk Orang Asli, namun sehingga kini masih tiada apa-apa perubahan.
“Dah banyak kali dah kami tunggu, dia cakap nanti, tapi tak ada pun, kesabaran kami ada tahap,” katanya. – KOSMO! ONLINE


Penyelesaian isu harga susu formula mampu atasi masalah bantut
Oleh PETAH WAZZAN ISKANDAR

27 Jun 2022, 4:12 pm
PUTRAJAYA- Harga susu formula dan makanan protein menjadi antara perkara penting yang akan diberi tumpuan oleh Kementerian Kesihatan (KKM) bagi menjayakan usaha mengatasi masalah bantut dalam kalangan kanak-kanak Malaysia.
Menteri Kesihatan, Khairy Jamaluddin Abu Bakar berkata, masalah bantut tidak boleh dipandang ringan kerana ia bukan sahaja memberi cabaran kesihatan mental, fizikal mahupun pergaulan sosial tetapi lebih buruk, masalah bantut boleh membawa maut.
Beliau berkata, atas isu itu, pihaknya mengadakan mesyuarat pertama Jawatankuasa Khas Memerangi Masalah Beban Berganda Malpemakanan Dalam Kanak-Kanak di Malaysia yang dianggotai KKM, Kementerian Pendidikan, Kementerian Pembangunan Wanita, Keluarga dan Msyarakat dan Kementerian Perpaduan Negara.
Katanya, Malaysia sedang berdepan dengan masalah beban berganda malpemakanan di mana terdapat peningkatan kepada masalah kekurangan pemakanan dalam kalangan kanak-kanak bawah 5 tahun serta peningkatan kadar obesiti dalam kalangan dewasa.
“Masalah ini berlaku hampir di semua negeri dengan peratusan tertinggi dicatatkan di Kelantan, Terengganu, Pahang dan Putrajaya. Ini menunjukkan masalah ini merentasi semua kategori sosiodemografi sama ada di bandar atau luar bandar, pendapatan isi rumah, kumpulan etnik, pekerjaan dan tahap pendidikan.
“Kita akan mencari jalan penyelesaian melalui jawatankuasa ini kerana mahu memastikan akses harga makanan protein dan susu mampu milik. Senang sahaja mahu meminta ibu bapa beli susu tetapi isunya, harga yang tidak mampu,” katanya ketika diminta mengulas isu harga susu formula bagi mengatasi masalah bantut pada sidang akhbar sempena pelancaran Program Media #AnakMalaysiaSihat di pejabatnya hari ini.

Dalam pada itu, ketika diminta mengulas mengenai isu bantut di Putrajaya, Khairy berkata, isu di Putrajaya perlu kajian mendalam bagi mengenalpasti faktor sebenar.
“Pelbagai faktor lain mempengaruhi kadar bantut seperti kadar celik kesihatan, persekitaran, budaya kerja, dan akses kepada penjagaan kanak-kanak.
“Ada sesuatu yang tidak betul kenapa Putrajaya dikenali antara yang mempunyai pendapatan tinggi di Malaysia tetapi berhadapan masalah bantut dan obesiti,” katanya. – KOSMO! ONLINE


StatsDW 2.0 bantu kerajaan pulihkan ekonomi negara
Oleh MOHD. HUSNI MOHD. NOOR

27 Jun 2022, 4:30 pm
PUTRAJAYA – Gudang Data Statistik atau Statistics Data Warehouse 2.0 (StatsDW 2.0) yang dilancarkan Jabatan Perangkaan Malaysia (DOSM) hari ini boleh membantu kerajaan dalam proses pemulihan ekonomi menerusi paparan maklumat statistik terkini dan menyeluruh.
Menteri di Jabatan Perdana Menteri (Ekonomi), Datuk Seri Mustapa Mohamed berkata, segala data yang dikumpulkan dan ditafsir oleh DOSM akan digunakan kerajaan bagi pembentukan, pelaksanaan, penilaian dan semakan semula dasar awam negara.
Beliau berkata, revolusi teknologi dan sistem pengurusan data yang efektif itu juga amat relevan dalam proses menggubal dasar di samping dapat memanfaatkan masyarakat dalam meningkatkan literasi statistik.
“Menerusi StatsDW 2.0, data pentadbiran yang berada di bawah seliaan kementerian dan agensi lain akan turut dikumpulkan dan digunakan secara optimum.
“StatsDW 2.0 akan menjadi satu solusi bagi menampung limpahan data dari pelbagai sumber di mana data sebagai komoditi bernilai tinggi dan tersedia di pelbagai agensi,” katanya ketika menyampaikan ucaptama sempena majlis pelancaran StatsDW 2.0, di sini hari ini.
Jelasnya, StatsDW 2.0 juga boleh menterjemah isu global seperti sekuriti makanan, kenaikan harga barang dan guna tenaga dalam bentuk statistik seperti Indeks Harga Pengguna, Perangkaan Perdagangan Luar Negeri dan sebagainya.

Sementara itu, Ketua Perangkawan Negara, Datuk Seri Dr. Mohd. Uzir Mahidin berkata, StatsDW mula dibangunkan pada Oktober 2014 dan telah dilancarkan secara rasminya pada Jun 2016 dimana StatsDW Fasa 1 telah mengubah persekitaran pengurusan, keselamatan dan pengarkiban data di jabatan. – KOSMO! ONLINE


Pas tidak pernah sekat kewujudan panggung wayang
Oleh PETAH WAZZAN ISKANDAR

27 Jun 2022, 4:16 pm
PUTRAJAYA – Kerajaan Pas Kelantan tidak pernah menyekat kewujudan panggung wayang tetapi ia bergantung kepada kelulusan pihak berkuasa tempatan (PBT) dan Exco negeri.
Ketua Dewan Muslimat Pas Kelantan, Datuk Siti Zailah Mohd. Yusoff berkata, Pas melihat sesuatu perkara yang hendak dilaksanakan mesti boleh membawa kesan positif kepada masyarakat secara keseluruhannya.
Beliau berkata, Kelantan bukan tidak mahu mewujudkan panggung wayang untuk hiburan rakyat di negeri berkenaan sebaliknya, melihat terdapat perkara-perkara yang tidak dipatuhi sekiranya ia dibenarkan.
“Kita melihat dari sudut bagaimana setiap pembinaan program yang dibuat itu memberi kesan positif kepada masyarakat.
“Jadi, saya kira mungkin itu adalah PBT (bina panggung wayang) sebab ini dibawah PBT. Mungkin Exco PBT boleh jawablah pasal isu ni,” katanya pada sidang akhbar sempena pelancaran Program Media #AnakMalaysiaSihat di pejabatnya.
Beliau berkata demikian ketika diminta mengulas mengenai ciapan bekas ketua pemuda Parti Sosialis Malaysia (PSM), Khalid Ismath berkenaan tindakan Ketua Pemuda Pas, Ahmad Fadhli Shaari yang menonton filem di sebuah panggung di ibu negara, baru-baru ini.

Tingkah laku Ahmad Fadhli itu mendapat teguran pelbagai pihak dengan ada yang menyifatkan tidak wajar beliau berbuat demikian.
Ini kerana, Pas yang dikatakan kuat mempelopori negeri Kelantan dengan mentadbir negeri mengikut lunas Islam, hingga mengharamkan pembinaan panggung wayang, namun, sikap yang ditunjukkan Ahmad Fadhli itu menggambarkan sebaliknya. – KOSMO! ONLINE